text:
31 dicembre 2009
Auguris a ducj!
Intant che Gioele al finìs di mangjâ lis balutis dal arbul di Nadâl, o cor a viodi che nol vedi za frontât ancje cualchi pipin tal presepi...
O sieri rinovant a ducj voaltris e a lis personis che ur volês ben, i miei auguris par un 2010 di pâs, salût, sodisfazions e che il mont dulà che o sin al torni a scuvierzi il valôr dal rispiet par chei altris.
Che i vuestris siums a podedin deventâ realtât.
Tancj auguris
30 dicembre 2009
Il rispiet pe muart esistial inmò?
Ce che mi avilìs al è chest tentatîf che plui di cualchidun al cîr di fâ par impiâ la polemiche su la pocje o tante partecipazion di int al so funerâl.
Jo no ai stât e dome vuê o scrîf di lui. No soi stât un so letôr ancje se nissun pues meti in discussion la sô opare che lu fâs un dai scritôrs talians plui innomenâts dal Nûfcent.
Si pues ancje no jessi dacuardi, e jo tra chescj, cu la sô concezion dal furlan (mi somee che, pûr scrivint tant dal Friûl, nol ves vude tante stime de lenghe furlane, che par tant timp al veve fadiât a considerâle "lenghe"... ancje se, leint i gjornâi di vuê, o ai cjatât une declarazion di Federico Rossi che al dîs che al ves gambiade idee... no sai ce pensâ, mi documentarai miôr).
Ma cumò nol è il moment des polemichis tra chei a pro e chei cuintri, des recriminazions, de conte di "cui che al jere e cui che nol jere": cuant che al mûr un om, al lasse simpri un vueit e se la sô e jere une "vôs de culture", il cidin che al lasse al pese.
E mi fâs tant mâl viodi che chest "vueit" al jemple simpri di plui une societât che no je buine di vê rispiet nancje denant de muart, e, invezit di stâ cidine almancul in cierts moments, e vuache dibant.
26 dicembre 2009
Realtât industriâl, pagjine 62
Par lâ a lei, fracait su chest link e lait a pagjine 62.
Simpri su chest argoment, us segnali ancje chescj 2 links:
Adriano Luci, su La Patrie di Novembar 2008
Franco Finco, su La Patrie di Otubar 2009
Arnalt Baracêt, su La Patrie di Novembar 2009
Franco Soldati, su La Patrie di Dicembar 2009
25 dicembre 2009
Bon Nadâl e che Diu us dei dal ben, par chest an e par chel cu ven
Ven jù Signôr
dal to cîl di glorie,
ven a comedâ la nestre storie.
Ven jù Signôr
in cheste puare tiere,
là che a regnin
svindic, fam e vuere.
Ven jù Signôr
a sfantâ la pôre e il scûr,
a morestâ e a sclipî il nestri cûr.
Ven jù ancje vuê
come chê dì a Betlem,
ven a viodi dal puar
e di chel che al zem.
Ven jù in chest mont
simpri plui forest:
dome cu la tô gracie
si podarà meti in sest.
Ven jù Signôr
dal to biel cîl stelât,
ven a viodi dal mont
che al è malât.
Ven jù Signôr
a fânus il grant regâl
dal perdon e de pâs
come tal prin Nadâl.
pre Antoni Beline
20 dicembre 2009
19 dicembre 2009
Floc di nêf
Figade!!! Vuê mi soi jevât e o ai dât un cuc fûr dal barcon: dut blanc e nêf che continue a vignî jù!
Alore o vevi pensât di meti ancje jo une biele foto cu la neveade, ma intant che o mateavi cun Feisbûc o ai brincade cheste foto di un "flocut di nêf batiât" juste domenie passade: ve chi Gioele, il gno superfigo nevodut intant che al smicje don Giuliano prime che i resenti il cjavut [pe cronache: al è stât bravin, Gioele al à molade dome une vuicade, ma o scoment che dopo cualchi zornade di fiere, plui di cualchidun al varès bruntulât par une lavade di cjâf cu la aghe frede =)...]
Bon, intant buine neveade a ducj e cumò o voi a balonâlu! =P
ps: e no stâit a dî "viôt li ce barbe, piês dal nevôt!"... parcè che e je vere! eheh!!!
pps: grazie a Ranieri pe foto!
18 dicembre 2009
Internet libar!
Une frase mi à plasût in particolâr tal articul dal prof. Pira: "E credo che molte persone, le stesse che criticano i social network , e una larga parte della classe politica del nostro paese non siano mai entrati effettivamente in un social network. Non sanno neanche come sia fatto".
O soi dacuardi al 100%: di fat, masse int spes su chescj argoments e fevele di bant, cence savê di ce che e fevele!
Internet al à di restâ libar!
Fracait chi par lei il post di Aldo e fracait chi par lei la interviste al prof. Pira.
17 dicembre 2009
Grazie Dreetôr
Jo no fâs tancj coments, ma mi sint di dî dome GRAZIE DI CÛR a Dree Venier par dut ce che mi à insegnât, no dome come gjornalist ma ancje dal pont di viste uman.
15 dicembre 2009
Alè Udin, in Internet ancje par furlan!
14 dicembre 2009
11 dicembre 2009
10 dicembre 2009
10 agns de Leç 489/99
Pe ocasion la Universitât dal Friûl, il centri interdipartimentâl pal plurilinguisim, e à inmaneât une cunvigne su scuele e publiche aministrazion.
Lait a lei chi dut il program.
Viodint i clârs di lune che si presentin, plui che di complean, chest aniversari mi sa di requiem...
Conciert di Nadâl
Di no pierdi!
09 dicembre 2009
Piçul cu la fiere
Sù sù che ca di cualchi zornade o vin di fâ fieste!
03 dicembre 2009
Sandri di Suald sul Gazzettino
01 dicembre 2009
La infrastruture che e covente di plui
Il so editoriâl al tache cussì:
"Lu à dit e fat capî plui voltis il president de Regjon, Renzo Tondo; lu à confermât a claris letaris l'assessôr a la Culture, Roberto Molinaro, intun incuintri resint su la metude in vore de leç di tutele: la valorizazion de lenghe furlane no je tra lis prioritâts de atuâl Zonte dal Friûl-Vignesie Julie. Massime in timps di ristretecis economichis. Par tant, te finanziarie pal 2010, li za scjarsis risorsis pe lenghe furlane a varan un tai dal 20%". [...]
Continuait a lei l'editoriâl di Ezio Gosgnach sul blog di Simone.
30 novembre 2009
Sant Andree, il Gnognosaur su la bree
29 novembre 2009
No al nucleâr
Par risolvi il probleme de energjie, secont il premi Nobel pe fisiche Carlo Rubbia, si à di rivoluzionâ dal dut la strade. "In ce maniere? Taiant il grop gordian e tacant a cjalâ intune altre direzion. Parcè che di une bande, cui combustibii fossii, o vin i problemis ambientâi che a menacin di fânus scherçs une vore bruts. E se di chê altre bande o cjalìn al nucleâr, si inacuarzìn che o sin di front a lis stessis dificoltâts no risolvudis di un cuart di secul indaûr. La strade prometent e je pluitost chê de energjie solâr, che e je daûr a cressi cuntun ritmi dal 40% ogni an tal mont e e dimostre di savê risolvi i problemis tecnics che i capitin denant. Clâr che no feveli de Italie. I paîs li che si concientrin i progrès a son altris: Spagne, Cile, Messico, Cine, Indie, Gjermanie, Stâts Unîts".
Par lei il rest de interviste, fracait chi.
25 novembre 2009
Mostre dal Cine
Tra chei par furlan al sarà ancje "Jo o ai voie di jessi un vuerîr" che us propon chi sot e che al nas di une conte dai fruts de scuele materne di Maian.
Un grazie a Luca e Marco (fracait chi par scoltâ la sô spiegazion) che le àn fate deventâ un video.
24 novembre 2009
Dinosaurs sot dai puartis a Udin!
Il debut in librarie al è stât anunciât di une promozion inovative su Internet, midiant dai cussì clamâts “social network”: misteriosis emails, cun olmis di dinosaurs che a fasevin intuî che alc al veve di sucedi, a àn precedût la scree di un blog dedicât (www.gnognosaurs.blogspot.com) li che si puedin cjatâ zûcs, strichis ineditis, indicazions par gadgets omaç di ritirâ in diviers ponts dal Friûl e discjamâ contignûts difarents. Po i “Gnognos” a son sbarcjâts ancje sul innomenât Facebook cun, par esempli, il quiz “Ce Gnogno sêstu?” e midiant di altris aplicazions dopradis tra i utents dal “social network” plui famôs. Cui disial che il furlan nol cjale al avignî? I Gnognosaurs lu fasin, ancje se a vegnin dal Jurassic.
23 novembre 2009
Consei comunâl
Tra i tancj ponts dal ordin dal dì, lis dimissions di Antonio Pesenato.
Par lei dut l'ordin dal dì, fracait chi.
22 novembre 2009
Jude, il tradutôr che ti jude
L'imprest informatic realizât de Serling al sarà presentât in curt pal public: l'apontament al è par martars 1 di Dicembar aes 18.00 a Udin, li de sale de Fondazion CRUP, in vie Manin 15.
Par savênt di plui, fracait achì.
18 novembre 2009
Il Diari
17 novembre 2009
Puints 2009, di no mancjâ
Par plui informazions, fracait chi e su la imagjin.
16 novembre 2009
Il blog dai Gnognosaurs
15 novembre 2009
Dopo lis mails, lis letaris
Tai coments us met lis 2 letaris.
Inmò une mail strane
Oggetto: DINOSAURS: LIS VÔS A VAN INDEVANT
14 novembre 2009
Une strane mail plene di olmis
Vuê o ai vierte la pueste eletroniche e o ai cjatade cheste mail tant strane e che us propon chi sot...
Date: 13 novembre 2009 14.52
Oggetto: OLMIS
Ise propit vere che i dinosaurs a son estints? Nô o crodìn di no.
Dispès, tai ultins dîs, a nus an segnalât ator par Udin e pardut il Friûl, segnos dal passaç di cualchi forme di vite preistoriche. Simpri plui int e dîs di vê viodût cualchi esemplâr di une strane specie di dinosaurs, che a si distinguin par jessi particolarmentri dordei.
Cui sono? Dulà si platino?
Dutis chestis domandis a stan par cjatâ une rispueste. Doman, un gnûf inzornament.
13 novembre 2009
Jo o stoi cul Sunsplash
In tancj agns e je stade arestade tante int par droghe (tignìn presint che però a son stadis miârs e miârs di personis ogni an e duncje i numars a van contestualizâts), ma acusâ l'event di jessi un festival des sostancis stupefacentis mi somee strumentâl e ideologjic, une posizion cjamade di prejudizis. Alore sono di sierâ dutis lis ostariis, lis fiestis di paîs, lis sagris, cu la acuse di favorî il consum di alcul? E ce dî dai concierts e des discotechis?
E mi fâs ancje avonde ridi la mode di tancj politics di metisi a fâ il test de droghe. Nissun mal à domandât a mi, ma no larès a fâlu parcè che mi somee un iniziative propagandistiche, juste par fâsi fotografâ e finî sul gjornâl: juste la setemane passade o ai fat une donazion di plasme in aferesi e sul gno tessarin di donatôr de Afds o soi rivât a cuote 20 (tal 2009 o soi stât 5 voltis: 4 di plasme e 1 di sanc intîr). Nol covente che o disi che se o voi al servizi trafusionâl ancje dome cuntun rafredôr, mi mandin a cjase e no mi fasin donâ sanc... altri che test anti droghe! (fasint une provocazion, parcè dongje dal test antidroghe nol è stât previodût ancje il test su la alcolemie?...)
Dit chest o speri che vuê aes 6 di sere a Udin e sedi tante int pe manifestazion a pro dal Sunsplash!
12 novembre 2009
Un pas a la volte...
Jo o soi content par tancj motîfs: prin di dut parcè che al è di timp che o speravi ta chest pas. Lu vevi za di tant sugjerît al president dal Udin Soldati e lu ringrazii par cheste sensibilitât. Cence veleitâts di paternitât de idee, o speri tal gno piçul di vê contribuît ancje jo cu lis mês informazions a cjapâ cheste decision.
Po dopo o soi content parcè che cumò l'Udin (scusait ma jo no rivi a clamâle Udinês, mi plâs di plui cussì, come che le ai clamade fin di piçul) al vedi cjapade la strade di grandis scuadris come il Barcelone (che e à il sît prin par catalan) e l'Atletic Bilbao (che lu à par basc).
Par chest, continuant i ringraziaments prin di dut o dîs grazie ai Fantats furlans, che al è di agnorums che a batin su chest argoment e Radio Onde Furlane che e à tacât a fâ dal an passât la trasmission di Enrico Turloni, il Balon al è di ducj.
E grazie ancje al Associazion dal Udinese Club (di chest an e à volût ancje la colaborazion cu La Patrie dal Friûl) e a Friuli nel mondo che di timp a puartin indevant il discors cui tifôs e i emigrâts. Cun di plui, vêso mai viodût il bandieron che al ven tirât sui distints e che al è stât realizât cul contribût de provincie di Udin? Cuant che lu ai viodût dal vêr l'an passât, o soi restât cence flât di trop content che o jeri!
Sierant o ai voie di ringraziâ ancje Massimo Lombardo de agjenzie Alan Norman che e je chê che e cure sedi il sît dal Udin che chel de Arlef, parcè che secont me un rûl lu à vût ancje lui.
Cuant che si lavore insiemit e la idee e je buine, prin o dopo i risultâts a rivin: Alè Udin!!!
11 novembre 2009
25 agns di Bibie par furlan
Lait a lei chi.
09 novembre 2009
06 novembre 2009
Assemblee publiche a Farle
04 novembre 2009
La retoriche mi stufe
E jo invezit o ai piât il gno stereo e mi soi scoltât dut il dì "Il Soldatin" di Giorgio Ferigo (fracait il link e scoltait cun atenzion).
Mi son vignudis iniment tantis contis di vecjos soldâts furlans che, massime des bandis di Gurize, vie pe prime vuere mondiâl si svantavin di no vê mai trat un colp: o sai di un che al contave adiriture "Trai a chei di là? Ma sêstu mat: no vevi migo voie di becâ gno cusin che al jere aruolât cun chei altris!"
31 ottobre 2009
Votait Straulino in concors al Liet
30 ottobre 2009
Lenghis su la glace sul gnûf “Alc&Cè”
Po a tornin i Gnognosaurs e Pantiagneur cu lis lôr aventuris a fumets; i zûcs, par divertîsi imparant la lenghe; l’util vocabolari par imagjinis. Di no pierdi lis “Perlis di nature”, cuntune divertente ricognizion sui mûts di dî che a àn par protagoniscj i animâi.
Par sugjeriments e curiositâts sul gjornalut, si pues scrivi une e-mail a Erika Adami, responsabile e coordenadore editoriâl de riviste, ae direzion: adami@lavitacattolica.it
“Alc&Cè” al ven doprât ancje in tantis scuelis de regjon dulà che si insegne la lenghe furlane. I docents che a vuelin ricevilu pai lôr arlêfs, sore nuie, a puedin domandâlu telefonant al numar 0432/242611, mandant un fax al 0432/242600, o une e-mail ae direzion: amministrazione@lavitacattolica.it
I ultins numars dal gjornalut (che al è ancje su Facebook) si puedin scjariâ, in formât pdf, dal sît de “la Vita Cattolica”: www.lavitacattolica.it
25 ottobre 2009
La Patrie si lei on line
Ma ancje par Otubar e je on line cualchi anticipazion. Di fat il numar si vierç cul editoriâl in esclusive firmât di Xavier Lamuela, il professôr catalan che al à dade la sô consulence pe definizion e normalizazion de grafie uficiâl de lenghe furlane e che nus fevele dai risultâts otignûts ator pe Europe cuant che si metin in vore plans di politiche linguistiche serie, rivant a recuperâ miârs di locutôrs ancje cuant che une lenghe e someave destinade a disparî.
Il Speciâl di Otubar al è dedicât al teatri par furlan, cuntune interviste di vierzidure di Valentina Pagani a Tarcisio Mizzau, president de Fondazion Teatri “Giovanni da Udine”.
Il numar di Otubar al va indevant tra aprofondiments sul teme teatrâl, ma ancje atualitâl: si segnale in particolâr l'intervent di Franco Finco, espert di linguistiche de Universitât dal Friûl e de Arlef, che cul articul “Se tu sâs il furlan tu imparis l'inglês” al presente un confront tra la lenghe furlane e la lenghe inglese, masse voltis metudis in cuintriposizion strumentâl. Invezit de analis dal dot. Finco a vegnin fûr interessants paragons di nature sintatiche, morfologjiche e fonetiche ancje se lis dôs lenghis a son une vore distantis par origjin, confermant cussì inmò une volte che cognossi plui lenghis, tacant propit de lenghe locâl, come il furlan, al jude a imparâ ben ancje chês altris lenghis forestis, comprindude la lenghe inglese.
Une rispueste sientifiche e provade cui fats a la tante malinformazion che cierte stampe taliane e à fat e e continue a fâ cuintri la lenghe furlane: come che al dîs a chest proposit ancje Dree Valcic tal so intervent “Lenghe furlane sui media talians? Miôr fevelâ di robis seriis”.
Si ricuarde che “La Patrie dal Friûl” si le cjate tes miôr librariis e ediculis o si ricêf a cjase par abonament. Cun di plui, ducj i articui a son disponibii on line tal sît http://www.lapatriedalfriul.org/ cul mês dopo de jessude su cjarte.
22 ottobre 2009
Riunion di Intesa per Majano a Farle
Achì o cjatais cualchi informazion di plui.
20 ottobre 2009
Furlans su Vilaweb TV, cuotidian catalan
Cjalait il video su youtube o la version integrâl sul lôr sît (fracait i 2 links), cussì o sintîs ancje cemût che al sune il catalan.
19 ottobre 2009
Benvignût bons. Mazzocato
Cjârs sûrs e fradis, us doi il cûr che mê mari mi à dât e che il Signôr al à
formât. O soi sigûr di cjatâ vierts ancje i vuestris cûrs par cognossisi, volêsi
ben e sostignîsi tant che nus insegne il Vanzeli di Jesù.
Ich grüße Alle, im Namen des Herrn, auch in deutscher Sprache
Prosim, po slovensko, božiji žegan
ven a stâi “O invochi, par sloven, la benedizion di Diu”), dimostrant atenzion par dutis lis lenghis feveladis te nestre Arcidiocesi.
“Mandi a ducj” al à sierât l'Arcivescul Mazzocato.
18 ottobre 2009
Issa, dute, trrrrrrrrrrrrrrrrrrrrr
17 ottobre 2009
Rassegnâts e apatics?
Us rimandi al prin coment dulà che o podês cjatâ la letare e valutâ se l'autôr al à reson o no...
16 ottobre 2009
Il libri di Andrea Monaco/2
15 ottobre 2009
Sportissimo Club - on line
Par cui che si è pierdût la pontade, ve ca la regjistrazion on line sul sît de Associazion Udinese Club.
14 ottobre 2009
13 ottobre 2009
Mandi Vescul Brollo
12 ottobre 2009
Miercus su Free - Sportissimo Club
Us spieti.
11 ottobre 2009
A proposit de Catalogne
Ma no soi dome jo che o feveli di chest, di fat us segnali un biel articul vignût fûr su "Il Friuli" vinars passât firmât di Federica Angeli e un articul di William Cisilino publicât sul Gazzettino di îr: fracait chi par leilu.
(te foto Vicent Partal, diretôr di VilaWeb e responsabil de comunicazion dal coordenament indipendentist).
10 ottobre 2009
Cjans di museu in Cjistiel a Susans
Par savênt di plui, fracait chest link.
09 ottobre 2009
Glesie furlane simpri plui on line
Une atenzion che no cjale dome a la storie vint come riferiment il patrimoni inestimabil dal Patriarcjât di Aquilee, ma ancje al dì di vuê cuntun voli a lis gnovis tecnologjiis.
Cun cheste atenzion propit par mantignî une azion leade ai timps de societât moderne, Glesie furlane e à realizât un program radiofonic cul titul “Lis flabis di Fedro voltadis pai furlans di pre Antoni Beline”, une schirie di leturis radiofonichis in 16 pontadis che a laran indevant ogni sabide fint a Nadâl 2009.
Il progjet al è realizât cence contribûts publics in colaborazion cun Radio FM Comunicar e il program "Fuarce Furlans" (che si pues scoltâ ancje in streaming su http://www.fuarcefurlans.com.ar/) fat de radio dai furlans di Colonia Caroya te provincie di Cordoba in Argjentine.
La trasmission e je stade ideade di Christian Romanini che le à realizade cun Venusia Dominici e Sonia Romanini pes vôs e cul jutori tecnic di Luca Peresson e Claudio Roya: il program al ven trasmetût sedi in direte in FM in Argjentine e in streaming sul sît http://www.fuarcefurlans.com.ar/ ogni sabide te suaze dal program "Fuarce furlans" che al tache aes 5 dopomisdì (ore furlane). La repliche e je ogni lunis a 1 dopomisdì su lis frecuencis di Radio Onde Furlane (FM 90.0 MhZ) e dut l’archivi des pontadis si cjate on line: http://www.fuarcefurlans.com.ar/ .
Ma la atenzion a lis gnovis tecnologjiis che a permetin di scoltâ la radio in dutis lis bandis dal mont no si ferme chi: Glesie furlane, dongje dal sît isituzionâl (www.glesiefurlane.org) e je rivade ancje su Facebook, il plui cognossût social network dal moment “I confins fisics no esistin plui: il Friûl al va pensât no dome come la nestre Patrie cul teritori che o cognossìn, ma propit parcè che ator pal mont a son tancj i fîs e i nevôts di furlans, che tai agns a àn scugnût partî, al devente inevitabil resonâ intune prospetive “glocâl”, ven a stâi “pensâ globâl fevelant locâl”. Il Friûl al è duncje chel lûc, reâl e virtuâl, li che si fevele par furlan: che al sedi chi in Patrie, o in Argjentine o in Canadà o in cualsisedi altre bande dal mont e di Internet” e dîs Glesie Furlane.
08 ottobre 2009
Il Vicesindic di Maian Romano Ciani al repliche sul blog
07 ottobre 2009
Furlans on line
Personalmentri ce che mi à plasût di plui a son lis intervistis che si cjatin in homepage (chi in bande la foto).
Lait a viodi, o cjatarês bielis sorpresis!
Lis dolomitis furlanis patrimoni de Unesco
06 ottobre 2009
Cuint seminari interladin di gjornalisim a Barcelone
Ai 30 di Setembar o soi rivât a Barcelone par partecipâ a non de Arlef al V seminari interladin davuelt in date 1 e 2 di Otubar (un grazie al Istitût Ladin Furlan "pre Checo Placerean").
Come di program, lis 2 zornadis a son stadis dividudis cussì:
joibe relazions e confronts cun rapresentants Catalans (a buinore) e Ladins (dopomisdì) e vinars visitis tes redazions dai media locâls.
VILAWEB
Dai intervents di joibe buinore, chel che secont me al è stât plui concret e util (par me) al è stât Vicent Partal, il diretôr di http://www.vilaweb.cat/ il prin gjornâl indipendent catalan on line (e je dome la version internet) nassût tal 1995.
Par cui che al ves di spaventâsi sul fat che un gjornâl nol esisti su cjarte, a puedin fevelâ i numar: 300.000 (tresintemil) visitis ogni mês (60mil in dì) cuntun public di letôrs di 25/45 agns.Te redazion a lavorin a lavorin 24 personis. Cumò il gjornâl si manten cu la publicitât.
Nus à contât che in Catalogne (che a son cirche 9.000.000 di lôr) la situazion e je cressude une vore tai ultins agns, ancje se la cussience identitarie catalane e je stade fuarte tai agns, dilunc dai secui.
Une svolte però si le à vude dopo de fin dal Franchisim cuntun intervent fuart te scolarizazion (in catalogne i fruts a son scolarizâts fin a la etât de scuele dal oblic par catalan e no par castilian).
RûL DES UNIVERSITÂTS
La seconde "rivoluzion" e je stade a metât dai agns 90 cun Internet e la azion des universitâts che in Catalogne a son 3: Politecniche di Catalogne, Jaume 1 e la universitât des Baleârs.
Chestis universitâts a àn metude a disposizion la lôr competence e i lôr mieçs pe difussion di internet e de lenghe catalane tal web: a àn fornît no dome la poie informatiche dal pont di viste tecnic, ma ancje lis competencis linguistichis e i prins sîts istituzionâi par catalan a son stâts chei des universitâts.
Cun di plui, cumò internet e la telefonie no son furnîts dome di une societât, ma il marcjât al è libar.
UNE LENGHE E JE GLOBÂL NO PAL NUMAR DI CHEI CHE LE FEVELIN, MA PE Sô FUNZION
Cheste libertât di marcjât e je ancje in internet dulà che lis polemichis anticatalanis no son parcè che no je politiche in internet: par esempli i motôrs di ricercje spagnûi no àn la version in lenghe catalane parcè che la politiche e fâs in maniere che al sedi dome il castilian (spagnûl).
Google, invezit, il program di ricercje su web cun sede tai Usa e duncje no condizionât de politiche spagnule, viodint chest presince simpri plui grande di lenghe catalane tal web al à une version in lenghe catalane (tal mont a son 40 lenghis di google).
Par savê ricognossi e duncje cjatâ lis pagjinis par catalan, un informatic al à inventât e regalât a la comunitât (al podeve fâ milions cul copyright dal brevet e invezit al à regalât pe cause) un algoritmi: il catalan (come dutis lis lenghis) su internet al è identificât cun cheste formule:
+ () + és + (dels quan què)
che in sostance al met dongje lis peraulis plui comunis de lenghe catalane: in sostance, se intune frase a son une o plui di chestis peraulis, al è une vore probabil che la pagjine web e sedi par catalan e Google le ricognòs e le segnale (si podarès tacâ a pensâ la stesse soluzion ancje par furlan, fasint un algoritmi pe lenghe furlane).
La impuartance dal multilinguisim e je dade dal fat che cumò al è un fenomen planetari. Lis compagniis a àn une concorince mondiâl e duncje cualsisedi element che al permeti une difarence, une cressite ancje piçule, al permet di imponisi suntun marcjât e cussì lis ditis che a lavorin cun internet a àn viodût che in Catalogne tu dopris la lenghe catalane par promoviti, la int ti lei di plui e duncje ti cognòs di plui (google al è dome un dai tancj esemplis: tal sît de Cjase Blancje su youtube, ducj i discors di Obama a son cui sot titui ancje par catalan)
Grazie a la scolarizazion e a lis universitâts, il nivel di alfabetizazion in lenghe catalane al è une vore alt e chest al permet une paronance de int une vore difondude: a son tancj i volontaris (come che mi à ricuardât ancje Dree Venier, e esist propit une associazion che si clame Softcatalà che e fâs chest) che si dan di fâ par tradusi tancj sîts: facebook (il catalan al è 3° tal mont dopo dal inglês e dal gjaponês), wikipedia e à miârs di pagjinis in lenghe catalane e vie indevant...
IN STRUC
A la fin nus à fât un struc, fasint presint chescj ponts:
- si à di veicolâ la lenghe cu la inovazion (lenghe=inovazion)
- la universitât e la societât civîl (borghesie) a àn vût un rûl clâf e strategjic
- si à di pontâ al concet di glocâl (vê une vision locâl, fevelant la nestre lenghe, par vê une funzion globâl)
- no si à di vê un ategjament sotan te globalizazion, ma rindisi cont che la universalitât si le à dome cu la valorizazion ancje de nestre lenghe particolâr
- rivâ a mostrâ che ancje tal forest la lenghe locâl e je stade preseade, al jude a movi la braure a nivel interni (google nol è ni catalan, ni furlan: ancje in catalogne lis robis si son mioradis cuant che il guvier locâl al à viodût che la lôr lenghe e jere preseade ancje fûr)
L'AVIGNî DE TV AL è SUL WEB
Un ultin concet nus è stât dât su la cuistion de television: l'avignî nol è il digjitâl terestri, ma la television "a la carta", ven a stâi su ordenazion cun internet: il podcast al superarà il concet tradizionâl de television parcè che la int e sielzarà cuant e ce viodi cence spietâ lis trasmission denant dal "casselot" (al dal gjenar, ma fevelant di radio, o vevi dit ancje jo un pâr di agns indaûr a Colorêt: lait a lei chi).
VISITE IN REDAZION DI www.vilaweb.cat
Une vore interessante e je stade ancje la visite in redazion li che o vin podût verificâ lis peraulis dal diretôr. Nus àn spiegât che cheste societât (un ecuivalent di une SrL taliane) e da lavôr a une redazion di 11 di lôr (1 diretôr, 1 editôr, 2 cjâf redatôrs e 8 redatôrs) che a lavorin a turni des 6 di buinore fint 11 di sere. Cun di plui a son ducj i colaboradôrs che a puartin il numar a cirche 24 di lôr.
Nus àn spiegadis lis diviersis sezions tematichis, i canâi dedicâts (leterature, tecnologjiis...) e ancje lis ultimis novitâts cu la sezion Video (servizis video realizâts de stesse redazion e visibii dome su internet sul sît, su youtube), la sezion blogs (a paiament: cui che al à voie di vê un spazi blog al paie a vilaweb 3 euros par mês: ancje tancj politics lu àn li) e la scuele (sezion dedicate ai fruts che lis scuelis catalanis po dopo a doprin in classe come materiâl didatic).
Cun di plui nus àn dit che e je ancje une sezion marketing dal gjornâl che si ocupe di cjapâ sù e vendi la publicitât che si viôt sul sît.
O varès inmò tantis robis di contâ su cheste e su chês altris redazionsl, ma pal moment mi soi concentât su cheste parcè che e je secont me la vere novitât e chê plui a la puartade di esportazion (o fâs dome un esempli: o vin visitade ancje Catalunya Radio (fracait chest link) ven a stâi la radio publiche de Generalitat di Catalunya: te radio a lavorin 350 personis ven a stâi une realtât grandonone e siore ma che tal concret no je pal moment realizabil chi di noaltris).
UNE RIFLESSION CONCLUSIVE
Di dutis lis informazions che o ai cjapât sù mi soi convint inmò di plui che a la fonde di dut e je la scolarizazion: dome insegnant ai fruts no dome 1 misare ore di lenghe furlane (adiriture achì cumò e je dome facoltative, dome se lis fameis lu domandin) si varà cualchi risultât: il furlan al à di jessi obligatori a scuele, no dome come materie ma ancje come "ûs veicolâr" (insegnâ par furlan ancje chês altris materiis come la storie, la gjeografie, la matematiche, lis siencis e vie indevant). Parcè che se no, cuntune "attuazione graduale, con insegnamento non obbligatorio", in pratiche "ben plancut" come che al à dit ancje l'ass. Molinaro intun comunicât di domenie e lunis sul gjornâl, no si salve il furlan... si lu fâs murî plancut plancut.
E il fat che l'argoment de scuele al è chel plui combatût, al è propit par cheste motivazion: la scuele e je la clâf principâl par salvâ une lenghe. E lant a Barcelone mi soi rindût pardabon cont che e je une realtât (une realtât fatibil e eficaç: baste volê).
PAR LÂ INDEVANT
O pensi che cumò al sarès impuartant continuâ, come che a sugjerivin Mauro Tosoni e Dree Venier, ancje lôr partecipants de cunvigne, a fâ audizions in Friûl, convocant i professioniscj furlans (e no dome) dai diviers cjamps.
Al sarès interessant continuâ lis audizions: noaltris a Barcelone o vin scoltât come che si fâs gjornalisim in Catalogne, ma al sarès impuartant cognossi ancje la opinion di professioniscj in Friûl e no dome de informazion.
Par esempli, come che o vin fat cui sporteliscj, al sarès interessant savê ce che i gjornaliscj furlans (che a scrivin ancje par talian) a àn di dî a la Arlef. Ma la stesse robe si pues fâle cun ilustradôrs, esperts di art, comunicazion, insome ducj i aspiets de societât...
Chest in maniere di fevelâ cui professioniscj di setôr par capî cemût fâ ben lis robis e po dopo viodi cemût aplicâ i concets par fâlis ben par furlan.
Di solit o fevelìn spes dome di musiche, scuele (che a van ben), ma no son dome chestis tematichis, che par di plui a son avonde specifichis: o vin dibisugne, ta chest moment storic, di tornâ a jentrâ te societât civîl a nivel plui popolâr.
05 ottobre 2009
Si torne a tacâ balant
Viodìn cui che al induvine dulà che o soi stât par cualchi dì...
Ancje masse facil, ma intant cussì... Plui indevant us zontarai inmò alc su cheste esperience che par me e je stade entusiasmante!
26 settembre 2009
Zornade europeane des lenghis
Chest apontament al è celebrât dal 2001 cuant che la Europe e à formalizâ "an european pal multilinguisim.
Par savênt di plui, lait a lei chi.
25 settembre 2009
Transumancis politichis
"Al Sig. Sindaco
e al Consiglio Comunale
del Comune di Majano
Con la presente rassegno le mie dimissioni quale Consigliere Comunale di minoranza eletta nella Lista Civica "La Nuova Majano" poichè il mio attuale impegno politico all'interno del Popolo della Libertà non è più compatibile con il mandato affidatomi al momento delle passate elezioni amministrative dagli elettori, che ringrazio per la fiducia.
Estendo i miei più sentiti ringraziamenti al Segretario Comunale e al personale dell'Ufficio di Segreteria per la cortese collaborazione.
Auguro a Lei e ai colleghi Consiglieri i migliori auguri di buon lavoro".
E cussì Giovanna Iesse e siere la sô presince al consei comunâl. Jo no comenti la decision parcè che ognidun al è libar di gambiâ idee politiche, decidi di passâ di une altre bande e fâ ce che plui si sint. O ricuardi dome che par passe un an la siore Giovanna Iesse e à tignût il pît in dôs scarpis: a Maian e jere conseîr di centriçampe cuant che invezit chi in comuns dongje si dave di fâ par fâ nassi i Circui de libertât, e coreve pal Senât come candidade pal Pdl e vie indevant.
Jo al so puest, prime mi sarès dimetût di conseîr e dopo o varès formalizât altris sieltis. Ma si sa che no si è ducj compagns, par furtune.
23 settembre 2009
150mil voltis grazie
Un grazie a ducj che che mi lei e in particolâr a chei che si son iscrits al grup su Feisbûc!
O aprofiti ancje par domandâ alc di fâ in concret: ce pensaiso se o organizi alc par cjatâsi di persone?
Un piçul event par stâ insiemit, cence formalitâts... isal fatibil?
Dimissions di Giovanna Iesse
Tal prossin consei comunâl (fracait chi par lei dut il document) il prin pont interessant tal ordin dal dì al è chest: "Surogazion dal conseîr comunâl siore Giovanna Iesse e verifiche condizions di eleibilitât e compatibilitât dal gnûf conseîr."
Su cheste situazion che e viodeve la stesse persone di une bande conseîr di centriçampe in comun a Maian e candidade dal Pdl pal Senât de Republiche, o ai za scrit, ma se o vês pierdût cualchi pontade, lait a lei chi.
22 settembre 2009
Contile juste
Lait a dâ un cuc...
21 settembre 2009
Ricuarts di Friulidoc
Ma soredut a Venusia, Federica, Bruno, Daniele e Mauro par dut ce che a àn fat pe associazion Glesie Furlane.
Contile Juste, 18 di Setembar dal 2009 from Provincia di Udine on Vimeo.
17 settembre 2009
La Patrie dal Friûl ospit di Ersa a Friuli Doc
Tal rest dal numar si sierin dôs inchiestis, chê su la publicitât par furlan e chê sul libri vert de sanitât, e si ‘nd invie une su la scuele in marilenghe. Dentri des pagjinis de riviste, ancje un toc sui paîs de Alte Valmarecchia passâts des Marchis ae Emilie Romagne, un decision che si spere e puedi rivâ adore ancje par Sapade/Plozen e ancje a altri spaîs dal Friûl storic che a an domandât di tornâ te scune de Patrie.
Il partî dal campionât di balon al è il rimpin par intervistâ il president de Associazion dai Udinese Club, Michele De Sabata, cun dongje un servizi su la tifoserie in marilenghe tal stadi e tai club stes.Il numar fresc di stampe al sarà presentât vie par Friuli doc a Udin, li dal stand di Ersa - agjenzie regjonâl pal disvilup rurâl (in place "dai grans" - XX di Setembar) vinars ai 18 di Setembar a lis 17.00. Al event e sarà presinte Cristina Coari, autore dal libri «Bye bye Tocai» che al fronte la vicende de pierdite dal storic non dal tipic vin blanc furlan. Cun di plui si vise che dai 20 di Setembar, sul sît www.lapatriedalfriul.org a saran disponibii i contignûts dal numar di Avost dedicât al «Mâl dal modon». La Patrie dal Friûl si ricêf par abonament o comprante tes miôr ediculis e librariis.
16 settembre 2009
Contecurte: leturis in marilenghe par une ostarie leterarie itinerante
La particolaritât di “Contecurte” e je che si trate di une “ostarie leterarie virtuâl” une vore origjinâl, dulà che ognidun al pues lassâ contis curtis letis daspò de comunitât leterarie. La idee che l’Ufici par valorizâ la lenghe furlane dal Comun di Udin al à proponût al staff di “Contecurte” e je chê di calâ te realtât cheste ostarie virtuâl, puartant lis contis letis “dal vîf” tes ostariis storichis de citât. Grazie ae misture di leterature e enogastronomie al nassarà un clime dal sigûr interessant e di no pierdi: ancje parcè che la cualitât des contis sielzudis e je pardabon di rivuart. I apontaments a son fissâts par vinars ai 18 di Setembar aes 18.30 inte ostarie “Sbarco dei Pirati” in vie Bartolini; sabide ai 19 di Setembar aes 20.00 al “Vecchio Stallo” di vie Viola; e domenie ai 20 di Setembar aes 18.30 tal bar “Da Artico” in borc di Poscuel. In dut a saran letis 12contis (e us anticipi che une di chestis seris o sarai ancje jo...), cualchidune scrite di pueste par “Friuli Doc”, ducj a son stât metûts dongje intun librut dât fûr sore nuie in ocasion dai trê apontaments. Il miôr de narative curte in marilenghe us spiete: e tra une degustazion e chê altre nol sarà dificil cjatâ mieze ore par gjoldi dal incjant di une conte par furlan in puescj pardabon speciâi come lis ostariis storichis di Udin.
Par info. contecurte@gmail.com
15 settembre 2009
Glesie Furlane a Friuli Doc
Tal spazi dedicât si podaran cjatâ i libris editâts di chest grup di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la proprie fede cu la proprie identitât culturâl. Vuê si fevelarès di "inculturazion de fede" o di "vanzelizazion de culture". Il grup, nassût viers i agns '70, sul sburt dal Concili Vatican II (1962-1965), dai prins pas de Teologjie de liberazion e tal contest politic-culturâl de cussience autonomistiche furlane, al à come figure carismatiche iniziâl il professôr pre Checo Placerean (1920-1986).
L’apontament al è duncje di joibe ai 17 fin domenie ai 20 di Setembar sot dal tendon di place Venerio, daûr de glesie di Sant Francesc, dulà che i visitadôrs a podaran cjatâ ancje i libris di pre Antoni Beline (1941-2007), ma no dome, domandant informazions e podint cognossi miôr cheste associazion che e cjale al avignî dal Friûl di vuê cence dismenteâ il patrimoni inestimabil che al ven da la tradizion dal Patriarcjât di Aquilee.
14 settembre 2009
13 settembre 2009
Alè Udin!
Ma ce sudadis! Massime pe prime part de partide...
O miôr plui che sudadis, a jerin lagrimis...
Eh sì, cjatâsi in svantaç cun 2 pirucis cjapadis tai prins 45 minûts nol jere biel.
E po o ai ancje scuviert che chês dal prin timp no jerin lis unichis lagrimis: di fat cuant che o ai compradis 2 butiliutis di 0,5 lt di aghe e lis ai paiadis 4 euros in dut, mi è vignût il suspiet che a vessin propit imbutialidis lis lagrimis de Madonute di Madone di Mont.
Po ben, a part monadis, a la fin l'Udin al à recuperât e grazie al cjapitani Di Natale (te foto la mê tifose preferide, contente pe triplete di Totò) o vin fat 4 gôi: 1 par ogni euro di aghe che o ai comprât...
Alè Udin!
12 settembre 2009
Gjoêl sul Friuli
Tra chestis o ai cjatât ancje il gno nevodut Gjoêl! Velu chi cun me!
11 settembre 2009
SUNS cui FLK
10 settembre 2009
Il blog di Gianfranco Pintore
Tra i tancj contats, l'ultin par ordin di timp al è stât Gianfranco Pintore (te foto, fracait chi par lei un pocje di biografie), gjornalist e scritôr de Sardegne, che si zonte cussì ai contats che za o ai cun chê regjon.
Chê altre dì o ai vût il plasê e l'onôr di viodi publicât sul so blog (http://gianfrancopintore.blogspot.com) il gno post che al cjapave il titul di une famose frase di Gandhi: fracait chi.
Un grazie e un mandi a Gianfranco Pintore e a ducj i amîs de Sardegne.


c: text/html

text:
Ca
di vincj agns, tal 2036, inte Comunitât Autonome Basche il 49,5% al
fevelarà par euskara, il 16,7% al varà une cognossince passive di
cheste lenghe e il 33,8% al fevelarà par castilian a front di une
situazion che, in dì di vuê, e viôt il 36,4% te prime categorie,
il 19,3% te seconde e il 44,3% te tierce. Cheste proiezion si le
cjate tal document là che il guvier de Comunitât Autonome Basche al
fisse lis prioritâts de politiche linguistiche pai prossims vincj
agns. La prime di chestis prioritâts e je di mantignî almancul lis
azions metudis in cjamp fin cumò. Cun di fat, ancje se no si ves di
rivâ a fâ di plui e miôr, il lavôr fat massime sui fruts dai agns
‘80 incà al à permetût di formâ simpri plui zovins par euskara
al pont che za in dì di vuê, se si cjale ae popolazion sot dai 25
agns, il 73,2% al è in stât di fevelâ par euskara, il 15,5% lu
capìs ma no lu fevele e a pene l’11,3% al fevele dome par
castilian.
Font:
El Diario,
08/06/16

robotstxt: allowed

filter: keep


text:
Il
guvier asturian al à decidût di taiâ ancjemò une volte i
finanziaments previodûts pal ûs e pe promozion de lenghe asturiane
intai mieçs di comunicazion. I contribûts a passin cussì dai 127
mil dal an passât ai 80 mil di chest an, cuntun tai che al è tor
dal 37%. Sbassâts ancje i fonts pe produzion discografiche par
asturian e par galizian (doprât te part plui ocidentâl de comunitât
asturiane). Ta chest câs il tai al è cuasi dal 17% ma, rispiet a
doi agns indaûr, i finanziaments si son smiezâts.
Font:
Asturies.com,
23/07/15


text:
LA POESIE. La sere dai Sants (1974)
Alte sui ciamps la lune
fra il Modeàn e Rive Grande
no baste par impiâ
‘l oru da li’ fueis distudadis
prime dal lament
da li’ ciampanis.
Gianfranco Ellero (1937). Nassût a Frofean, gjornalist, storic, om di culture une vore ecletiche, espert di art e fotografie, al è stât impegnât ancje in politiche (Moviment Friûl). Al à vût direzût Friuli d’oggi, Corriere del Friuli e po Sot la nape, il trimestrâl de Filologjiche. La sô poesie e je une vore leade al paisaç de sô infanzie e aes personis che, in chel contest, al à cognossudis, come che ancje i titui des racueltis a fasin capî: Orlois (1974), Ritras e ricuars (1977). In plui des numerosis publicazions par talian, a son di memoreâ ancje lis poesiis di Ciaint de amour par Mugla, scritis intal antîc furlan che si fevelave a Mugle e che al è disparît.
par cure di Laurin Zuan Nardin


text:
La ricercje e ven davuelte ignorant lis maiusculis e i acents presints sei te striche di ricercje sei tai lemis, se par esempli si cîr par Furlan
pes tal risultât a vegnin
fûr sei
pes che
pês e i stes lemis a vegnin fûr ancje se si cîr la peraule
pês.
Cheste funzion e je presinte sei pe ricercje di peraulis furlanis (par vignî incuintri aes inciertecis che si pues vê te scriture dal Furlan),
sei pe ricercje di peraulis talianis (e je utile massime par ciertis peraulis forestis jentradis tal talian, p.e. débâcle o élit)
La ricercje e torne sei i lemis monorematics (fat di une singule peraule) sei i lemis polirematics (locuzions) che a tegni dentri la peraule cirude. P.e. se si cîr
casa jenfri i risultât a saran ancje lis locuzions: 'a casa mia', 'aprire casa', 'Casa Bianca'.
Ricercje par bocons
Par cirî un leme o une liste di lemis par bocons, si dopin i metacaratars
* e
? :
-
* al rapresente une secuence di zero o plui caratars cualsisei (duncje ancje la secuence vueide).
Par esempli se si cîr par talian
par* a vegnin tornâts ducj i lemis che a scomencin cun
par (parte, parto, partita, ...);
se si cîr
*pace a vegnin tornâts ducj i lemis che a finissin cun
pace (capace, pace, rapace, ...);
se si cîr
let*ra a vegnin tornâts ducj i lemis che a tachin cun
let e a finissin cun
ra (lettera, letteratura, lettura);
-
? al rapresente un singul caratar cualsisei.
Par esempli se si cîr par talian
per? a vegnin tornâts ducj i lemis che a scomencin cun
per seguît di une uniche altre letare (pera, pero, però, Perù);
I metacaratars
* e
? a puedin jessi presint sei in principi de peraule (p.e.
a*), sei da pît (p.e.
*a), sei dentri de peraule (p.e.
a*b), a puedin jessi presints plui voltis (p.e.
a*b*) e a puedin jessi cumbinâts (p.e.
a?b*).
P.e. si pues cirî la secuence
*b?c* che e torne ducj i lemis che a tegnin dentri une
b seguide di une altre letare, seguide po de
c (abaco, abboccare, ...).


text:
Vuê no ai masse ce dî, sul Udin...
Sabide passade mi soi smonât... la partide e jere brutissime e costruide mâl, pues sucedi, ma sintî che di ogni bande (fûr che di chei che le àn cjalade) si diseve che l'Udinese al veve zuiât ben e no jere lade cussì mâl e bla bla bla mi à fat pensâ che in ciertis bandis a fossin des diretivis di parsore par fâle viodi intune cierte maniere.
E mi soi sintût cjolt pal cûl dôs voltis.
Mi àn dât fastidi, ancje, lis peraulis di tancj tifôs che magari no àn nancje cjalade la partide ma che di bot al pareve che Guidolin al fos il piês alenadôr dal mont e i zuiadôr ducj cence voie e vie indenant...
Però chel al è un presit di paiâ... nô tifôs, in medie, o sin stupits, cuant che si piert.
Pobon, in ogni câs, o leievi la formazion de Rome, e viodint il stât di forme di cierts zuiadôrs (pjanic, maicon, de rossi, benatia, lijaic...) podaressin dî che l'udin di chest an nol à sperance... veramentri... ancje chei che a devin plui sigurece (un Basta, par dî un) chest àn no àn verve, son plens di pôre...
Invezit di tirâ fûr i coions a stan a spietâ.
Jo pensi che un che al à zuiât di balon al cognòs chê maniere di zuiâ... ti capite cuant che tu pensis che tant, lant indenant cussì, il gôl al vignarà, une ocasion a vignarà, alc di bon al vignarà... parcè... parcè che tu vegnis di un periodi o di un àn dulà che chest al sucedeve (come l'an passât)
E invezit no. Nol capite.
Forsit al à reson Benatia, a dîsi che il mâl di chest àn al è di no vê vendût...
Cjalait Gabriel Silva, o Pereyra... mi somee che cuant che a zuin, cence volêlu, a disin... o, jo soi fuart, cumò lu savês, l'an passât... e cussì no fasin un caz.
Trops dribbling i sono vignûts?
Forsit un par om... dal inizi dal àn.
E pûr a varessin di visâsi cemût che a son deventâts fuarts...
E alore insome, jo vuê o speri di viodi alc e altris... o vin une scuadre che se a vessin chei zuiadôrs li il Sassuolo o i Livorno o la Samp a saressin simpri titolârs e fasaressin faliscjis! Coventie fâ i nons? Fasin i cognoms! Zielinski, Maicosuel, Merkel, Nico Lopez, Bruno Fernandes... us parino brocs?!
Sumo su... viodin di fâ colâ chest imperi roman... almancul cuntun paregjo!


text:
I dâts dal
Eurobarometri sul ûs des lenghis vie pal 2012 a mostrin che il
catalan al è fevelât dal 1,6% dai citadins de Union Europeane,
plaçantsi cussì al numar sedis tra lis lenghis plui feveladis inte
Europe dai Vincjesiet. Se però si calcole dome chei che a declarin
di fevelâ une lenghe par vêle imparade e no tant che lenghe
materne, alore il catalan al va sù ae setime posizion daûr di
inglês, francês, todesc, spagnûl, rus e talian. Segnâl de
vivarositât e de capacitât di atrat di cheste lenghe. Tra lis
lenghis cuntun numar medi di feveladôrs, di fat, il catalan al è
chel plui atratîf. Une conferme de vivarositât de lenghe al rive
ancje dal studi di une universitât americane di dulà che al ven fûr
che il catalan al è al puest numar disenûf a nivel mondiâl tra
chês plui dopradis su twitter (intai prins cinc puescj o cjatìn
invezit inglês, spagnûl, indonesian, malês e gjaponês).
Font:
Generalitat de Catalunya, 27/12/12; VilaWeb, 09/01/13


text:
Prime Conference regjonâl
su la tutele
de minorance linguistiche furlane
24 di Novembar 2012
RELAZION di
ERIKA ADAMI
(Comitât tecnic sientific de l’ARLeF)
------------
La promozion
de lenghe furlane
sui mass media
di
Erika Adami
Di simpri l'ûs di une lenghe e pretint une diferenziazion che e devente element sociâl. Impuartant al è che cheste diference e sedi comunicade ben, no dome te cualitât dai contignûts, ma ancje te sielte dai mieçs di trasmission. Il sociolic de comunicazion, McLuhan al disè che "il mieç al è il messaç". In dì di vuê si pues zontâ, in face ai social networks, che il mieç nol è dome il messaç, ma la socialitât dal stes e la identitât dal individui. In trops no vivino se no in funzion, almancul parziâl, di facebook o di twitter e, massime, dai grups di agregazion che si formin cun lengaçs propris par diferenziâsi miôr?
Une lenghe e à di tignî cont di chest e che la sô funzion e je di conferme e di sigurece jenfri il grup che le fevele e di confront e di curiositât viers chei che no le fevelin.
Par chest e à bisugne di vê no dome une sô socialitât propositive viers i "estranis", ven a stâi int che no si cognòs di persone, ma une sô "fisicitât", che e je la lenghe scrite, par mieç dai mieçs di comunicazion che a deventin ancje mieç di alfabetizazion e di cualificazion se doprâts ben.
In Friûl, e je la leç regjonâl 29/2007 tal Titul V (articui 20/23) a ocupâsi dai intervents tal cjamp dai mieçs di comunicazion, ven a stâi radio, television, stampe e altris produzions (libris e publicazions, ancje in formât informatic, e oparis cinematografichis, teatrâls e di musiche), internet e gnovis tecnologjiis, che a promovin il furlan tes lôr ativitâts e che la Regjon e sburte e e sosten dal pont di viste economic. La leç 29, rispiet ae normative esistinte, e à introdusût la prevision di un regolament specific pe dissipline des ativitâts contributivis.
Un cuc al stât di fat
La presince dal furlan tai mieçs di comunicazion, intindint cun chescj, in cheste sede, cjarte stampade, radio, television e internet, ancje se tai agns e je cressude, no rive a competi cu la produzion in lenghe taliane ancje parcè che cheste presince no je cuotidiane e continue.
In lenghe furlane, tacant de cjarte stampade, a vegnin publicâts e distribuîts il mensîl "La Patrie dal Friûl"; il cuindisinâl, a gratis, "Il Diari"; une pagjine e diviersis rubrichis fissis sul setemanâl "la Vita Cattolica", che al da fûr ancje, tant che suplement, il gjornalut par fruts "Alc&Cè"; une pagjine sui setemanâi "Il Friuli" e, une volte al mês, su "Voce isontina", par cure de Societât Filologjiche Furlane, e une, une volte al mês, sul cuotidian "Messaggero Veneto”, ancje cheste par cure de Societât Filologjiche Furlane.
A esistin ancje altris periodics publicâts, dal dut o in part, in lenghe furlane: rivistis leterariis, sientifichis, di aprofondiment su temis di atualitât, publicazions par cure di clapis culturâls. No dutis a gjoldin di finanziaments publics.
Cjalant aes emitentis radiotelevisivis - dal servizi public o fevelarai plui indevant, ancje se nol è peât intimementri ae leç 29 -, il furlan al è doprât massime in dôs radios privadis, Radio Onde Furlane e Radio Spazio 103, che a produsin e a trasmetin ogni dì notiziaris, rubrichis e programs di informazion, aprofondiment e intrateniment in lenghe. Programs in lenghe a vegnin produsûts e trasmetûts ancje di televisions privadis, ma cence continuitât, pocjis oris par setemane se no minûts, e in fassis oraris che dispès no son di grande scolte.
Diviers programs radiofonics si puedin scoltâ ancje in streaming e cualchidune des publicazions nomenadis si pues discjamâ dal web. Su internet a esistin e a cressin lis informazions di caratar personâl che a deventin, dispès, dai trasmetidôrs di notiziis. A vierzi la strade a son stâts i blogarins, che, in part, a continuin une azion informative. Cu la rivade dai social networks a son nassûts grups di agregazion, di amicizie, di condivision che a àn simpri plui utents par furlan, une vore creatîfs e vivarôs e, in grât, di fâ rêt.
Intun cuadri svelt e no complet pe dificoltât di presentâ in struc un panorame un grum articolât, no pues dismenteâ di ricuardâ i notiziaris trasmetûts su lis emitentis radiotelevisivis privadis, che a fasin cognossi la ativitât istituzionâl dai ents che ju finanziin, disponibii ancje in rêt.
Fevelant di istituzions, si à di dî che, di 5 agns, la Regjon Friûl-Vignesie Julie - uniche aministrazion regjonâl in Italie - e furnìs traviers de agjenzie di stampe Agjenzie Regjon Cronichis, che e da cont ogni dì dai proviodiments e des ativitâts dal President e de Zonte regjonâl, un servizi di informazion tes trê lenghis minorizadis dal teritori - furlan, sloven, todesc - sui temis principâls che a rivuardin lis comunitâts di riferiment, consultabil su la pagjine des gnovis de Zonte.
Cheste ufierte comunicative trilengâl, che e met il Friûl-Vignesie Julie ae avanguardie te atuazion des normis previodudis pe aministrazion publiche de leç 482/99 e a’nt incrès la vocazion europeiste e internazionâl, no à vût simpri une continuitât par problemis contratuâi e la ativitât, in plui moments, e je lade indevant dome in gracie de buine volontât dai singui. Il servizi cumò al è garantît di gnûf te sô plenece. E par chel che al inten il furlan, dal mês di Jugn stât, cul distac di une gjornaliste de agjenzie di stampe regjonâl li de Arlef, che e je stade indotade cussì di un ufici stampe interni, la ativitât di informazion sul sît de Regjon e des iniziativis de Arlef e je cressude cetant.
La grande part des publicazions e dai programs radiotelevisîfs ricuardâts a vegnin realizâts cul contribût de Regjon Friûl-Vignesie Julie, che ju finanzie a traviers dal Servizi coregjonâi tal forest e lenghis minoritariis (par chel che al inten radios e televisions, in gracie de leç 29) e de Agjenzie regjonâl pe lenghe furlane, che tra i siei compits e à ancje chel di pandi l'ûs dal furlan tai mieçs di comunicazion.
I intervents finanziâts cu la leç 29/2007
Cjalant ai intervents finanziâts dal 2008 incà, ven a stâi daspò che e je stade fate buine la leç 29, il Servizi coregjonâi tal forest e lenghis minoritariis al à finanziât, tal 2008, 10 radios e televisions privadis e 11 tal 2009 (lis cifris te tabele). Tal 2010 no son stâts dâts fûr fonts. Il Servizi al à tornât a finanziâ lis emitentis radiotelevisivis - 10 in dut -, tal 2011, daspò che la Regjon e à vût stanziât 150 mil euros. Stes stanziament pal 2012, 150 mil euros. In chescj dîs al è stât fat bon il plan di ripart.
Font: Regjon Autonome Friûl-Vignesie Julie,
Servizi coregjonâi tal forest e lenghis minoritariis
Cui contribûts publics, lis emitentis radiotelevisivis privadis a àn realizât e trasmetût programs di informazion e aprofondiment di caratar gjornalistic su temis di atualitât, trasmissions su lis nazions cence stât e su lis minorancis nazionâls de Europe, rubrichis sportivis e programs di intrateniment, lezions par furlan, previsions dal timp, rassegnis stampe dai cuotidians locâi. I destinataris dai contribûts a son stâts Radio Onde Furlane, Radio Spazio 103, Radio Studio Nord, Radio Voce nel deserto, Canale 55, Antenna 3 Nordest (Free), Telealtobut, Telechiara, Telefriuli, Telegorizia, Radio Telepordenone, Videopordenone, Video Regione e Telequattro.
Par chel che al inten la Arlef, dal 2008 al 2011, la Agjenzie, che dal mês di Mai stât si è indotade di un gnûf sît, moderni e funzionâl, e à finanziât cualchi progjet di comunicazion. In particolâr:
· il cuindisinâl di gnovis a gratis "Il Diari", produsût de T&T Comunicazioni, distribuît in Friûl e discjamabil in rêt ancje pai furlans tal mont;
· la riviste par fruts "Alc&Cè", suplement da "la Vita Cattolica", scjariabil ancje di internet e fat di fumets, zûcs e aprofondiments par furlan e che al è l'unic prodot pal target a vignî fûr cuntune cierte regolaritât. Prodot di edutainment (educazion e divertiment insiemi), al ven doprât ancje tes scuelis;
· il "Gjornâl furlan des siencis", produsût de Societât sientifiche e tecnologjiche furlane, li che a vegnin publicâts lavôrs origjinâi di ricercje e di divulgazion su lis dissiplinis sientifichis e tecnologjichis plui avanzadis par furlan e inglês;
· la riviste di leterature furlane "La Comugne" , editade de cjase editore Kappa Vu, palestre e vitrine par une gnove gjenerazion di scritôrs furlans, e che, tai agns, e à vût publicât no dome narative, ma ancje saçs sientifics, storics, critiche leterarie, senegjaturis di teatri e di cine, contis par fruts.
La Arlef e à finanziât ancje la Cooperative di Informazion Furlane par doi progjets metûts adun cun Radio Onde Furlane: "Radio-dîs", che al è adun spetacul interatîf, trasmission radiofoniche e inchieste itinerante tes scuelis furlanis sul rapuart dai zovins cu la lôr lenghe native e lis altris lenghis feveladis te regjon, ancje chês de imigrazion, e "Joy! Ce biele zoventût", progjet pe promozion radiofoniche de lenghe furlane in forme di concors, indreçât ai zovins, che a àn imbastît une trasmission, daspò un periodi di formazion. La miôr trasmission e à vinçût un contrat di colaborazion cun Onde Furlane. Une sorte di talent show par sburtâ i fantats a fâ musiche e comunicazion par furlan.
Une note: di là des intenzions de Regjon, dal sigûr di preseâ, a son stâts finanziâts programs, massime su lis televisions privadis, sospindûts, finît il finanziament. Compagn al è sucedût pe Rai, li che o sin ancjemò lontans dal dâ vôs ae minorance linguistiche furlane te programazion radiotelevisive, tal rispiet de normative taliane e europeane. Fat confermât dal Comitât consultîf dal Consei de Europe su la Convenzion cuadri pe protezion des minorancis nazionâls, che, tal ultin document che al fâs il pont sui aspiets positîfs e negatîfs de azion di tutele des minorancis nazionâls che a vivin tal Stât talian, al à denunciât un cuadri dal dut negatîf par chel che al inten la presince dal furlan tal servizi radiotelevisîf public.
Nol è stât ancjemò inviât nissun notiziari di informazion, tancj dai programs in lenghe trasmetûts a son stâts metûts adun di realtâts esternis o a son stâts paiâts de Regjon par mieç di convenzions di pueste. Si fevele pal plui di programs setemanâi, tal cjanton de domenie di matine, par une part dal an. Al è plui di dîs agns - di cuant che e je stade metude in vore la leç statâl 482/99 - che lis principâls istituzions e associazions furlanis a stan sburtant par viodi ricognossût il dirit di vê trasmissions radiotelevisivis in lenghe, che al cjate la sô fonde propit te 482. Tal 2008, e je stade inviade une programazion radiofoniche in lenghe, in gracie di convenzions tra Rai e Regjon Friûl-Vignesie Julie. I programs - aprofondiments cuotidians, dal lunis al vinars, su temis di atualitât -, a àn vût - lu àn dit plui voltis i dirigjents de stesse Rai - risultâts di scolte cetancj bogns. Chest fin al 2010. Scjadude la convenzion e finît il finanziament de Regjon, nol è stât produsût plui nuie.
Chest an, pe prime volte, il contrat di servizi jenfri Rai e Ministeri pal svilup economic al à metût la lenghe furlane dongje di todesc, francês, sloven e ladin, disint, al articul 17, come 2, che si à di fâ une convenzion di pueste ancje pal furlan come par chês altris lenghis tuteladis. La convenzion e inten dome i programs radiofonics. Ben il "salt di categorie", ma a son passâts 10 mês e ancjemò no son gnovis.
Il stât di atuazion de leç 29
Fevelant de metude in vore de leç regjonâl 29/2007 tai mieçs di comunicazion, l'articul 23 de leç e previodeve che la Regjon e des fûr un Regolament di atuazion pe concession dai contribûts. Lu à fat, ma dome sul finî dal 2011 e in riferiment a radios e televisions. Il Regolament nol cjape dentri, di fat, cjarte stampade e internet.
A son agns che il setôr al sta fasint i conts cul tai dai finanziaments regjonâi, ben prime dal ingriviâsi de crisi e diferent di ce che al è sucedût par altris realtâts in regjon: azerâts, pes radios e televisions privadis, tal 2010 e ripristinâts tal 2011, cu lis variazions di belanç, daspò une fuarte campagne di proteste, ma ridusûts rispiet a prime. Pal 2012, a laran pal 75% aes televisions, il 25% che al reste aes radios, smiezantjur, duncje, i fonts. E je vere che a fâ domande a son plui televisions che radios, ma a son lis emitentis radiofonichis privadis chês plui ativis a pro dal furlan, buinis di garantî continuitât e cualitât di azions. E fin cumò, a àn davuelt une ativitât sostitutive dal servizi public (o pensi, par esempli, ai radiogjornâi).
Ben al sarès premiâ la cualitât, la cuantitât e la continuitât des ativitâts davueltis, e il fat di produsilis. Doprant l'imprest dai controi che a son previodûts de leç 29.
La leç e previôt ancje che la Regjon e finanzii, in maniere proporzionade ae lôr ativitât, i sogjets che a àn "une struture stabile e une adeguade organizazion" (articul 24), che a davuelzin "une ativitât cualificade e continuative pe promozion e pe difusion de lenghe furlane". Ancje par chescj sogjets - i ents ricognossûts di primarie impuartance pe lenghe furlane -, lis risorsis a son stadis taiadis (pal 2012 a son stâts impegnâts 535 mil euros, che a cjapin dentri ancje chei assegnâts ae Societât Filologjiche Furlane e ae Kappa Vu), ma in maniere orizontâl, cun conseguencis su la continuitât des ativitâts davueltis e su la lôr struture, pierdint ancje puescj di vore. A Radio Onde Furlane, par esempli, ducj i dipendents a son stâts in casse integrazion e un gjornalist al è stât licenziât.
Ce covential
par promovi miôr il furlan?
No si puedin fâ propuestis se prime no si fâs une analisi, par essenziâl che e sedi, fasintsi almancul une domande: cuale ise la percezion dal furlan te nestre societât?
Di là di ce che nus disin lis indagjins e l'otimisim alimentât de incressite des domandis di furlan a scuele che e pant sì un ciert grât di sensibilizazion de bande des fameis, ma ancje la volontât di delegâ aes istituzions scolastichis la formazion linguistiche dai fîs - e cuntune ore par setemane no si va lontan… -, miôr jentrâ intun supermarcjât. Culì, scuasi nissun frut al fevele furlan, scuasi nissun gjenitôr o nono al fevele furlan ai fruts. No dome, par solit ancje i grancj no lu doprin o lu fevelin cu lis personis che a san che a cjacarin par furlan. Tant al è che se a àn di domandâ un eto di persut o paiâ la spese, lu fasin par talian. Si vergognin di fâlu par furlan, no i ricognossin la dignitât par jessi doprât te situazion des comunicazions interpersonâls dal dì di vuê. O sin di front ae vitorie de masse e de standardizazion, dal nivelament culturâl e inteletuâl, fat bielzà previodût di Lévi-Strauss cuant che al fevelave di ipercomunicazion.
Da rest, ben pôc di furlan si viôt ator, gjavadis lis tabelis stradâls e, invezit, la percezion ancje visive de lenghe e je impuartantone a front dal monolinguisim talian dominant parcè che e lavore psicologjichementri in maniere positive su lis personis e e da lustri ae lenghe. Cun di plui, la situazion economiche che o vivìn e puarte a un sparagn ancje dal pont di viste linguistic, favorint sieltis consideradis economichementri plui apetibilis, tant che l'inglês, che, unic, par plui di cualchidun, al darès un avignî.
Chest parcè che no esist une percezion di oportunitât, e partant vincidore, dal furlan, ancje parcè che pôc, tai agns, al è stât fat cun chest obietîf che al è strategjic, e si è vût miôr fâ azions episodichis su grups determinâts, che a muerin une volte finidis, scjafoiadis de ipercomunicazion che e segne il nestri timp e che al pratint, invezit, atenzion e ripetitivitât di messaçs, oltri che emozion. Fatôrs dificii di otignî, se no si è esperts. Al è chel che al sucêt a scuele, cuant che si fevele ai fruts un furlan peât al passât, dome tune vision tradizionâl, che no ur cjacare de societât dal dì di vuê.
Ce fâ alore?
Prin di dut, si à di tornâ a pensâ il posizionament de lenghe e la maniere di presentâle a nivel sociâl. Fat che al pretint une cognossince clare e no superficiâl, e inzornade, dai mecanisims di comunicazion e la capacitât di pensâ in funzion di une strategjie plurienâl e di cressite propositive dai sogjets interessâts.
Po, une atente azion di comunicazion che e valutedi la maniere miôr di rivolzisi al target definît e sielt, e che no sedi une ripetizion dai modei di une lenghe dominante.
O sugjerìs cualchi idee, restant tal cjamp di mê pertinence e che mi è stât afidât, chel dai mieçs di comunicazion.
Cjarte stampade
Prin di dut, e va notade la crisi dal marcjât de stampe su cjarte. Lis venditis in edicule a van jù e i abonaments a calin, sostituîts dome in part des versions su web e sui telefonins. La crisi e salve pocjis testadis, tai câs, par esempli, che i lôr letôrs a sedin anzians, i plui usâts ae cjarte stampade.
Seconde robe di notâ, l'analfabetisim furlan dai letôrs - la plui part e capìs e al fevele furlan, pôcs lu lein e inmò mancul lu scrivin - insiemi cui prejudizis che a esistin ancjemò su la lenghe (il furlan tant che lenghe vecje, passade, che no covente…), e che a ridusin l'atenzionalitât.
In chest cjamp, al sarès ben che al nassès un cuotidian dut in lenghe furlane, ma, su la fonde di ce che o ai dit cumò denant, saressial let? Che al vedi di jessi metût tra i obietîfs tal setôr dai mieçs di comunicazion, dentri dal Plan gjenerâl di politiche linguistiche de Arlef, al è fûr di dubi, ma in chest moment forsi al sarès miôr smirâ a incressi la presince de lenghe furlane su gjornâi e rivistis e la cualitât di cheste presince, che e domande competence e professionalitât. Al è fondamentâl che la int lis percepissi, se si vûl otignî l'efiet di cambiâ la valutazion negative de lenghe furlane a confront cun chê taliane, tignude tant che superiôr dal pont di viste simbolic. Si à di furnî une imagjine vincente e inmagante, trative dal furlan, par superâ la percezion dal furlan come lenghe vecje e inutile.
Une buine soluzion e je chê de propueste diferenziante, sedi tai mûts che tai contignûts, che e determine atenzion, judantsi magari cui colôrs par incressi il concet di diferenziazion e l’otimisim cuant che si fronte la leture. Ancje dal pont di viste de foliazion. O pensi ae pussibilitât di fâ dai inserts, tant che la esperience di "Par furlan" che al incressè lis venditis dal Messaggero Veneto, dai alegâts ai gjornâi, che a tratin i argoments in maniere clare e ju segmentin tant che, garantide une regolaritât tes jessudis, si fâs sù tal letôr un clime di spiete di ogni gnûf numar. I esemplis a son. "Alc&Cè" (cu "la Vite Catoliche"), pai fruts, e "Fantats", pe mularie, par esempli, a son progjets di comunicazion une vore preseâts cuntun target clâr di riferiment e propuestis smiradis e che a dan un valôr ancje comerciâl ae lenghe (tant che tal câs di "Fantats"), parcè che il furlan al à di jessi doprât ancje tant che prodot economic (e chest al varès di jessi tignût in grant cont ancje te suaze di une strategjie turistiche).
In pratiche, si à di intervignî cun elements che a sedin:
· colezionabii dai interessâts;
· che a feveledin di un Friûl diferent;
· che a dedin emozion o in gracie de tratazion dal contignût o in gracie de modalitât di presentâlu;
· che a coinvolzedin grups di interès ben definîts;
· che a someedin plui inovatîfs dal gjornâl che ju à dentri;
· che a vedin une scansion clare e argoments segmentâts, di mût di creâ une spiete tai letôrs.
Television
Par chel che al rivuarde lis televisions privadis, bisugnarès sfrancjâsi de vision folcloristiche e tradizionâl dal Friûl, une vore presinte in cetancj programs. Da rest, no si pues pretindi masse se no esist une corete valutazion economiche dal impegn metût.
In mert ae television publiche, realistichementri no varìn in curt un telegjornâl par furlan. E cuant che al sarà, a varan di jessi costruîts modui, modei e atôrs in grât di vê "appeal", par determinâ une buine atenzion e che no dedin une imagjine "di serie B" ae lenghe e ae culture furlanis.
Cjalant alore a ce che si pues fâ in curt, cjapant at che i telespetatôrs a son usâts a viodi il telegjornâl regjonâl in fassis oraris determinadis, si podarès costruî e doprâ une striche di gnovis che e cor da pît dal Tg3 regjonâl par dâ informazions par furlan. Cheste operazion e à plui vantaçs:
· no covente une specializazion, se no compositive;
· no coste cuissà ce;
· e va a insisti suntun telegjornâl tun orari di massime scolte;
· e permet di dâ notiziis locâls che il telegjornâl regjonâl, par problemis di triestinitât o di pôc personâl, nol da, determinant une atenzion viers ce che al è scrit te striche e pal furlan;
· fevelant di aveniments che no saressin tratâts, e rapresente un valôr zontât pe testade;
· jessint ripetitive, stant che i sottitui a continuin a cori, e jude a fissâ lis informazions e la lenghe;
· e permet une progressive alfabetizazion de int, obleant a lei une informazion diferente e diferenziade.
Intervignint in cheste maniere, il telegjornâl talian e chel furlan si sostegnin insiemi.
Radio
La radio e reste un strument di compagnie impuartant e e sta cressint te scolte. Se fate ben, e à un rapuart coscj/beneficis interessant ancje in relazion ae promozion e al disvilup sociâl de lenghe. Al sarès un pecjât dismenteâlu e ridusi i investiments ancje pe specializazion e organizazion costruide, dificilmentri recuperabilis.
A saressin di valutâ propuestis su targets. O pensi ae austriache FM4 che e trasmet par todesc (al podarès sei furlan) e inglês notiziaris curts, intervalâts de musiche; o ae slovene SLO 1, che e à programs pe etât medie/alte, chê de plui part de nestre popolazion e che e rapresente un cjanton pratichementri vueit di marcjât.
Web o Net?
Internet al è simpri plui impuartant e strategjic a difarence dal web che al sta lant al mancul. Al permet di slargjâ la lenghe furlane a coscj une vore bas, rispiet a altris mieçs di comunicazion, e, dâur dai fats, al sarès ben sburtâ te direzion des gnovis tecnologjiis massime chês smart par svicinâ ancje i zovins. O pensi in particolâr ai social networks, che a son dai catalizadôrs formidabii di agregazions e informazions.
Di plui, jessi in rêt (che e favorìs il fat di ricognossisi part di une comunitât, ancje se virtuâl) e permet di svicinâ i furlans tal forest, massime des gnovis gjenerazions, tant che e sta fasint l'Associazion dai Students furlans cun fantats americans di divignince furlane, cun scambi di materiâl, par fâju sintî dongje de tiere dai paris.
Su la fonde di chestis potenzialitâts, parcè no pensâ di slargjâ, sul net plui che sul web, cjanâi informatîfs e di agregazion linguistiche? E pensâ a aplicazions pai telefonins? La leç 29 e dediche un articul di pueste, l'articul 22, a internet e aes gnovis tecnologjiis: al sarès ben tacâ a doprâlu.
Fâ lis robis justis
e fâlis ben
Sierant, nol è impuartant dome ce che si comuniche e cun cuai mieçs, ma ancje cemût che si comuniche. Che nol è nome un fat di bêçs, ma di cualitât de spese e di planificazion plurienâl par frontâ un futûr simpri plui grivi. Al è dibant gjoldi pal 29% di gjenitôrs in plui che a àn dit di sì al furlan a scuele se no si fevele ai fruts dal Friûl di vuê e se no si àn tescj e no si doprin metodologjiis atuâls.
Par fâ chest si scugne crodi sedi te vitalitât de lenghe sedi su la sô fuarte valence culturâl e psicologjiche oltri che, e lis gnovis che nus rivin cuintri la autonomie a son li a mostrânusal, politiche. Partant, o domandi ai politics un impegn no dome plui seri che al partedi dal vuestri ûs personâl e public de lenghe, ma ancje eficient te distribuzion e te valutazion dai risultâts dai investiments publics fats, cirint interlocutôrs cun esperience e premiant i risultâts positîfs di mût che la lenghe si sfrancji dal sempliç assistenzialisim par deventâ element di cressite economiche sociâl, tant che al è capitât cu la borghesie catalane e la imprenditorialitât galese.
E, no ultin, un impegn economic almancul compagn ai stanziaments pes realtâts culturâls triestinis.
Erika Adami
Udin, ai 24 di Novembar dal 2012
---------
Un grazie ae dotore e gjornaliste Erika Adami par vênus dâte la pussibilitât di publicâ sul nestri Blog, chest so intervent su la tutele de lenghe furlane intai mass media.
La Redazion dal Blog


text:
Un dai struments par promovi une lenghe al è chel di doprâle intai mieçs di comunicazion, massime se cheste lenghe si cjate intune condizion di minorizazion tant che il furlan. In Friûl la presince de lenghe intai mieçs di comunicazion e je une vore limitade.
Intal cjamp de radiofonie la ecezion principâl e je rapresentade di Radio Onde Furlane che inte sô programazion cuotidiane e ufrìs une presince dal furlan che e je tor dal 70%. Chest al vûl dî che cui che al impie la radio e al va su lis frecuencis di Onde Furlane al pues scoltâ ogni dì, par dut l'an, programs di informazion, di culture, musicâi e di intrateniment par furlan. E dut chest al va indenant di passe 30 agns.
Une presince cussì massive de lenghe furlane intai mieçs di comunicazion no à pareli. Un imprest dal gjenar al à vût e al à une funzion primarie pe promozion de nestre lenghe, e al è - cemût che tancj di lôr a àn ricognossût - un servizi public. Chel istès la aministrazion regjonâl e fâs fature a ricognossi a chest servizi un contribût economic. Baste pensâ che, pai programs radiofonics par furlan, la Regjon e à metût a disposizion pal 2012 mancul di 40 mil euros... Pecjât che, di là de scjarsetât di cheste cifre (di dividi tra lis diviersis radios che, pôc o tant, a trasmetin ancje par furlan), lis risorsis a sedin restadis là che a jerin, ven a dî in Regjon. Cun di fat, si è zaromai in Otubar ma lis domandis fatis indenant inmò in Zenâr pai programs radiotelevisîfs par furlan no àn vude ancjemò rispueste.
Al è ancje par chest che ai 5 e ai 6 di Otubar, alì de aree Festindenda di Cjasielis di Moretan, si davuelzarà une gnove edizion di Viva Onde Furlane, manifestazion di autofinanziament metude adun des associazions "Lenghis dal Drâc" e "Il Cantîr" par judâ la emitente furlane. Fâ un salt alì al vûl duncje dî contribuî a mantignî vive cheste esperience uniche.
Achì o podês cjatâ plui in detai il program des dôs seradis.


text:
L’apontament al è pal Prin di Avrîl ma nol à nuie a ce viodi cui pes. Salacor al à a ce fâ cun altris tipologjis di bestiis, ven a dî lis Bestiis Forestis che a dan il titul al disc di esordi dal LaipNessLess.
Cun di fat, tra i protagoniscj dal event di notâsi in agjende, che si fasarà doman a Milan, e je propit la innomenade formazion de Basse Furlane, che di un pâr di agns incà e met dongje cun efiets simpri plui interessants une biele turbostaiare scalembre, visionarie e penze di rock e di blues.
La band nassude tra Muçane e Ziline e sunarà dal vîf intun dai puescj plui innomenâts de culture alternative a Milan, ven a dî il centri sociâl Cox18.
Adun cui trê che a àn la ‘nostalgjie dal laip’ al sarà ancje un altri personaç innomenât di chel panorame musicâl che di passe vincj agns al ven clamât ancjemò ‘Gnove Musiche Furlane’, o ben cun non de etichete discografiche nassude in bande di Radio Onde Furlane tal 1999, ven a dî Musiche Furlane Fuarte. Al è Fabian Riz: un non che, di bessôl o in compagnie di altris di lôr, di Orko Trio ai Frontiera, al è une simpri une garanzie di poesie arude e trastolone e di blues salvadi e ruspiôs.
Par cui che si cjate di chês bandis e salacor ancje par cui che al è des bandis di Turin al è un apontament di no pierdi: dut al tache tor undis di gnot.
Ancjemò une volte musiche furlane fuarte e di esportazion.


text:
CUINTRISTORIE DAL TARAMOT. None pontade. E ‘po al rive l’Autun.
I antropolics nus contin che il taramot al è un “aceleradôr sociâl”. Nol fâs mudâ un svilup di direzion, ma dome al distile agns in pôcs moments, e in agns, decenis. In pôcs mês il Friûl al à vivût il Risorziment, il boom economic, il ‘68 e il post ‘68. Lis feminis cul façolet neri a son ladis a Triest a manifestâ dongje des zovinis cu la cotulute curte, tes assembleis i furlans a àn tacât a no vergognâsi di jessi furlans, e tes tendis e je rivade la liberazion sessuâl. Int gnove e je rivade e tancj di lôr a son restâts culì inamorâts de tiere e de int.
Di un pont di viste economic, la riprese e jere bielzà partide e i furlans a son stâts ben atents a no pierdi par colpe dal taramot chest tren tant spietât. L’edilizie e je stade il volan par dute la riprese e pe prime volte i furlans a son stâs “libars di podê restâ”. Forsit ce che al è mancjât e je stade une vuide in grât di dâi une direzion resonade a dut chest svilup, ma si sa che la programazion no je mai stade tas cuardis da DC.
Di un pont di viste sociâl, al ven tal cjâf che Pasolini al cjantave de muart da societât contadine za dai agns ‘50, e forsit il Friûl al jere restât fûr di cheste tragjedie fintremai al taramot. Ma ancje chi, l’aceleradôr sociâl al à fat il so. Dopo secui passats a jessi sotans dai siôrs nostrans o forescj, invezit di scombati par liberâsi dai parons, i furlans a an crodût di deventâ ducj siôrs, ducj borghesuts cul biliet di prime classe in te sachete, invezit de «pipe cence un fregul di tabac». Tal Istât dal ‘76 la int si è dade dongje tirant fûr lis viciniis, la solidarietât di cort e borc, la cussience dal interès comun. Dal Istât dal ‘77 cheste biele plante le vin lassade murî. Le vin taiade par fâ su lis nestris maledetis vilutis cun doi metris di cente atôr atôr, dulà che si vîf mâl e di bessôi, plens di pôre di dut ce che al è di fûr, cu la tavernute che e je un bunker travistît di ostarie.
Ma se l’arbul des viciniis al somee muart, puedino jessi muartis ancje lis sôs lidrîs? Lidrîs vecjis di agnorums, che a son cussì in sot e in dentri inte nestre tiere? I storics a dividin i fenomenots di lunc periodi di chei di curt: e chestis lidrîs a son di lunc, lungjon periodi. Sperâ che a tegnin dûr sot la tiere furlane, e che un doman a puedin tornâ a menâ, e je forsit une forme, o la uniche forme, di otimisim chi si podìn permeti in chest Autun dulà che dut al somee murî.
Chest an a son passâts 40 agns dal taramot e e sarès ore di tacâ a domandâsi ce che al vûl dî il slogan «il Friûl al ringracie e nol dismentee». Interogâsi sul sens de memorie, de nostalgjie e dal ricuart. Lant un tic atôr pes variis celebrazions si pues dî che la lezion che e je stade imparade miôr e je chê tecniche: di un pont di viste sismologjic si è fat tant, e ancje par chel de prevenzion e de gjestion di un pussibil event catastrofic gnûf; il Friûl nol è stât di sigûr fer. Di un pont di viste aministratîf si cjacare di «model Friûl», ma cjalant ai fats si è viodût che nol è un model espuartabil par varis resons: chê plui stretementri tecniche e je che no si è tratât di un “sisteme” organic, pensât e realizât cun criteri, ma di une grande improvisazion basade sul discjamâ ogni rogne viers il bas e su lis spalis dai sindics e dai comuns, che par braùre e fortune (e sot il voli atent de int) a àn lavorât ben.
Pal rest, si son viodudis lis solitis paradis di ogni àn e ca e là (miôr pôc che nuie) si è parfin tacât a cjacarâ de autogjestion popolâr tes tendopolis, ma si continue a sotstimâ la impuartance di cheste reazion sociâl al traume coletîf. L’operât de Protezion Civîl in situazions come il taramot da L’Aquile al è un biel spieli di chest: il massim de eficience operative che si mude intal massim da l’esautorazion de popolazion, la cuasi perfezion tecniche dal intervent ma la incapacitât di relazionâsi cul teritori. Se il pinsîr al va, come che nol pues no lâ, ai fradis e a lis sûrs di Amatrice e dintor, che in chescj dîs a patissin un lôr taramot, il consei al è di dî gracie ai volontaris da Protezion Civîl che a àn fat svintulà la bandiere cul poleçat inte lôr tendopoli, ma ancje di no acetâ nissun model imponût di fûr, nancje chel “Friuli”, e di scombati par jessi lôr a decidi cemût saltà fûr dal disastri. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)


text:
Enrico Turloni
Enrico Turloni, gjornalist professionist che zaromai di agns al colabore cun Radio Onde Furlane, dulà che cun diviers programs i sta daûr massime aes gnovis di sport e ai aprofondiments leâts ae atualitât dal teritori. Dal 2001 al 2007 al veve lavorât par une emitente televisive satelitâr e al veve colaborât cu la societât taliane di formats televisîfs Endemol Italia, che cun chê al à lavorât su programs par RaiUno e RaiDue. Cun di plui al à ancje lavorât pe sede regjonâl de RAI.
Sui 90 tal dopodimisdì
Il balon al è di ducj
Schiribicilu!


text:
Ai
27 di Jugn al è stât publicât il rapuart anuâl dal comissari pe
lenghe irlandese. Il document si fonde massime su lis segnalazions di
violazion dai dirits linguistics fatis indenant dai citadins. Lis
segnalazions rivadis vie pal 2016 a son stadis 768, il numar plui alt
dal 2004 incà, o sei di cuant che e je stade metude sù la figure
dal comissari pe lenghe. Une dimostrazion dai problemis grues che
ancjemò a son intal meti in vore la normative di tutele – al à
comentât il comissari Rónán Ó Domhnaill – ma ancje de
incressite de cussience dai dirits linguistics de bande dai citadins.
Un tierç des segnalazions si riferissin ae mancjance di plans
linguistics o al lôr rispiet de bande di ents o aministrazions
publichis. Il 27,6% des denunciis al diven de mancjance dal irlandês
inte tabelonistiche dai edificis istituzionâi e l’11,2% de
mancjance te segnaletiche stradâl. Un 8,2% des lamentancis al è
riferît a problemis intal ûs de version irlandese dal non o de
direzion di cjase. Tal 7,6% dai câs si fevele invezit di rispuestis
istituzionâls dadis par inglês a front di domandis fatis par
irlandês. Chel altri 5% di segnalazions al è leât al status de
lenghe, a publicazions uficiâls o a toponomastiche dome par inglês.
Su la fonde di cheste situazion, Ó Domhnaill al à za domandât aes
autoritâts irlandesis di sostituî il sisteme dai plans linguistics
cun nivei di tutele standard in vore in ducj i ents publics e di
cressi il numar di dipendents in stât di paronâ l’irlandês.
Domandis che cumò al pâr che a vedin cjatât acet inte propueste di
leç par mendâ la normative su lis lenghis uficiâls de Republiche
di Irlande.
Font:
Irish Times,
27/06/17


text:
ILfurlanist cence cunfins
Marôsà par furlan
«Di Viene a Manià par disi Sì»
Protagoniscj di una conta da altris timps e son doi fantats vienês di 28 e 27 agns, rivâs in Friûl dale capitâl austriache ufficialmentri domi par passà cualchi dì di relax pe Pasche. Ma il sorpreson, cheste volte, nol’ere domi tal’ûf, ma tal cûr di Yaser, ca la organizzât il viaç cun ben altre intenzion.
Dacuardi cul gjestôr dall’alberc, a la ordenât 400 tulipàns zâi chi inte gnot ienfri sabide e domenie son stâs mitûs fint’a componi le scrite "Moni herate mich", chi tradot dal tedesc e ûl disi "Moniche maridimi".
Cence misure le meravê dale marôse cuant che, il dì di Pasche, ea viert le fignestre de cjamere e cjalant viers il gjardin a si è cjatade denant di une schirie di flôs cule propueste di matrimòni.
I vissins di cjamere e fevelin di une berlàde che ea sveât buine part dai clienz che, comuncue, consideradis lis circostanzis, no an pudût chi fâ une batude di mans.
Vude le fatidiche promesse, il fantàt a la organizzât une cjace al tesaur scuindint intun ûf tal gjardin un anel di aur.
I doi zovins e an zà prumitût di vei voe di maridâsi in Patrie a Manià.
11 Wednesday Apr 2007
Posted cronachein
ILfurlanist cence cunfins


text:
Al è une altre volte timp di Babêl Europe, la trasmission cuindisinâl dedicade ae produzion musicâl tes lenghis minorizadis dal continent, che si pues scoltâle in direte il martars a 11 a buinore su Radio Onde Furlane.
Tal apontament di vuê – che al larà in onde in repliche ancje doman a une dopo di misdì e sabide ai 17 di Jugn a une e mieze dopo di misdì – si sintarà ancjemò il rivoc de serade di vinars stât a Udin, cuant che cul dopli conciert di Gwenno e di Elsa Martin e Marco Bianchi e je stade une cerce di chê e sarà la gnove edizion di Suns Europe, il festival european des arts tes lenghis minorizadis.
Si fevelarà ancje di altris manifestazions che a àn almancul alc di ‘babelic’, a tacâ di Folkest, che si scree sabide ai 17 a Glemone, e di Occit’Amo, che il so program al è stât presentât tai dîs passâts e che al tache ai 7 di Lui.
No mancjaran ancje riferiments ae atualitât, tra gnovis de Europe e jessudis discografichis.
Il percors musicâl de ultime pontade de Vierte di chest an al cjaparà dentri eletroniche, sperimentazions, pop, cjançon di autôr e rock plui o mancul ruspiôs, dal Gales ae Sardegne, de Ladinie ae Catalogne, de Corsiche al Friûl, cun Gwenno, Arrogalla, Martina Iori, Brams, Vindetta e Franco Giordani.
Chest numar di Babêl Europe, dopo de direte di vuê e des repliche di doman e di sabide, si podarà tornâ a scoltâlu in rêt, compagn di chei altris, sul sît internet di Radio Onde Furlane.
La radio libare dai furlans si scolte sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu.


text:
Vêso chê di fâ gambiâ il mont come me o vêso chê di lassâ che al si gambii di bessôl? Dutcâs, vé achi un proget fat par otimizâ il spazi vueit des rotondis clamadis ancje lis zire-e-tâs.
Le idee a é chê di fâ une cjarte d'identitât par ogni cuartîr, par ogni paîs e ogni sitât. Al puès sei finanziât des imprêsis locâls e al puès sei ispirât dal folclôr locâl, de storie, de politiche, o juste de voe di fâ ben e miôr che di lassâ le taronde vueite e cence anime.
Prime di dut a si viodarès miôr, massime se le taronde a é basse e cence riliêf e daspó al puedarès dâ al Friûl une gnove imagjin di sé mostrânt le sô creativitât e doprant i artiscj e i artigjans locâi.Cuâl îsal il sindic che a nol volarès fâlu?
O continuarai di rompius lis scjatulis cun altris progjets fin cuant chi in varês avonde...Almancul che prime o mi stufi jo:-)
Per la traduzione in italiano e saperne di più andate nei nuovi progetti del sito coworking di Udine.


text:
FRIULANO A SCUOLA
OPPORTUNITA’ DI CRESCITA
di
Mariagrazia Uras
prof.ssa di Tedesco
Udine
Ad uno sguardo superficiale si potrebbe anche condividere le osservazioni inerenti l'insegnamento della lingua friulana sollevate dal comitato dei genitori, soprattutto per la gestione delle ore di lezione. In realtà dietro queste critiche si paventa un'azione per l'abolizione del friulano a scuola.
La lingua invece è veicolo della cultura del luogo e in una ottica di globalizzazione e omologazione pensare di eludere questa realtà significa semplicemente cadere nell'oscurantismo e nell'ignoranza.
Lasciar morire una lingua vuoi dire lasciar morire una cultura e l'identità intima del popolo.
Parlare e insegnare friulano non significa cadere nel provincialismo come qualcuno vorrebbe far credere, ma al contrario significa avere consapevolezza della realtà in cui si vive, conoscenza approfondita del territorio e capacità di autodeterminazione.
Il che significa avere visioni diversificate, idee e concetti diversi.
Nessuno si sognerebbe di definire Pier Paolo Pasolini provinciale. Eppure si è avvicinato alla lingua friulana in età adulta, l'ha studiata, l'ha approfondita e l'ha scelta come veicolo culturale importantissimo. Io stessa, pur avendo vissuto in un ambiente friulanofono, mi sono avvicinata alla lingua successivamente, ma l'ho studiata e approfondita senza che ciò mi impedisse di conoscere altre cinque lingue europee e relative letterature. Perché in Friuli non è mai così?
Perché i friulani non possono sentirsi orgogliosi di avere una storia, una cultura ed una letteratura particolarissima? Se alla lezione di storia si alterna un'ora di storia locale o all'ora di letteratura si aggiungono anche autori locali tenuti volutamente nell'oblio, pensiamo per esempio a Cappello o alla Cantarutti, alla Percoto, non mi sembra che si impoverisca l'offerta formativa. Anzi e con poca spesa: kilometri zero!
Studiare friulano e la letteratura friulana è la cosa più bella che abbia fatto in questi ultimi due anni e non mi sono mai sentita provinciale per questo.
Sarà banale, ma io qui e solo qui vedo la specificità regionale che motiva anche l'Autonomia. Autonomia che permette alla nostra scuola di funzionare ancora bene, a livelli del Nord Europa.
La lettera è stata pubblicata
martedì 4 dicembre 2012
sul quotidiano IL GAZZETTINO (UD)
-----------
linguistic
di
SANDRI CARROZZO
Dopo di vê analizât il “pseudopragmatisim” linguistic, che al volarès gjavâi al furlan cualsisei ricognossiment di utilitât concrete, cuant che invezit a ‘nd à un grum, si pues analizâ une altre categorie di argoments che a somein logjics, ma che in realtât a vegnin doprâts cuntune incoerence partesane par fâur cuintri aes pocjis normis di tutele su la lenghe furlane: chescj argoments si fondin sul principi democratic de libertât di sielte e si cumbinin in gjenerâl cuntun dinei de dibisugne di normis su la lenghe furlane.
Duncje si podarès dî che si insuazin intun pinsîr che o podaressin definî “liberalisim”, ma stant che, invezit di garantî la libertât, il lôr efiet al sarà propit il contrari, o varìn di definîlu “pseudoliberalisim”.
I ponts fondamentâi di cheste linie politiche su la lenghe furlane a son:
- no si pues imponi l’insegnament de lenghe furlane a di nissun e in nissune situazion;
- no si pues imponi normis di scriture de lenghe furlane;
- no si pues imponi liniis di insegnament;
- in gjenerâl no si à di aplicâ nissune leç su la lenghe furlane.
Al è interessant notâ che chescj argoments si fondin su principis di libertât, democrazie e libare sielte, ma a vegnin aplicâts dome ae lenghe furlane e dentri di un sisteme, chel politic e scolastic, dulà che invezit ducj chei altris aspiets a son regolâts une vore in detai: la lenghe furlane, duncje, e sarès l’unic câs là che e covente aplicade la libertât e la democrazie.
Il fat di ribati sul prin pont, cemût che al è sucedût tai ultins timps, par altri al è paradossâl: la leç za cumò no impon l’insegnament dal furlan a di nissun, duncje se si torne a fâ polemiche su chest teme al è dome par fâ someâ vêr ce che al è fals e par fâ crodi che al sedi menaçât il dirit di libertât di cui che nol vûl l’insegnament dal furlan pai siei fîs.
Ma la robe plui paradossâl e je che inte realtât concrete al sucêt dut il contrari: ce che al è menaçât al è il rispiet de volontât dai gjenitôrs che a àn sielzût pai lôr fîs l’insegnament dal furlan!
Di fat a mancjin dotazions finanziariis, ma soredut materiâl didatic e personâl cun competencis certificadis: in pratiche nissune scuele dal Friûl no je stade metude in cundizion di rispietâ la leç 482/99 e la LR 29/2007.
I finanziaments a son stâts ridots simpri plui, no je mai stade vierte une categorie professionâl di insegnants cun competencis in lenghe furlane, nol è stât fat bon il regolament su la certificazion linguistiche (par leç al varès vût di jessi fat bon tal 2008, ma la Zonte Regjonâl Tondo e je colpevule di omission e no à dât nissune justificazion). E in cheste situazion si à cûr di saborâ la polemiche, tirade sù ancje di mieçs di stampe tant che il Messaggero Veneto, fasint someâ che il furlan a scuele al sedi une imposizion!
Pal secont pont si torne su la vecje strategjie di fâ cuintri de norme ortografiche e de lenghe scrite standard: chestis a son tra i risultâts plui positîfs de politiche linguistiche furlane dai ultins 15 agns. A permetin di vê struments di grande difusion, di stampâ libris in grande tiradure, di vignî fûr de piçule realtât di progjetuts sperimentâi: al è propit parcè che si cîr di scancelâ chescj efiets positîfs che declare che su la lenghe furlane, sole in dut il mont, si à di fâ stât dome su la lenghe fevelade e no su chê scrite, e che se si à propit di scrivile si à di lassâ libertât, par che ognidun le scrivi te maniere che i pâr. Ma parcè alore no si aial di scrivi ognidun cemût che i pâr ancje par talian, par inglês, par todesc o par francês?
Pal tierç pont si à di dî che a son aromai agns che in nissune materie no si pues imponi il metodi di insegnament e che ogni istitût e ogni insegnant a àn autonomie: ce che invezit al ven imponût a nivel ministeriâl par dutis lis materiis a son i obietîfs didatics, che no son ogjet di autonomie. L’insegnant di matematiche al pues doprâ il libri di test che al vûl e i esercizis o i sistemis che al vûl, ma a àn di jessi di indreçâts a otignî obietîfs che a son compagns par dutis lis scuelis di Italie.
Su la lenghe furlane, viodût l’implant antifurlan dai ministeris talians, no son mai stâts fissâts obietîfs didatics, ma la leç 482/99 e fevele clâr, e dîs che lis istituzions scolastichis a àn di garantî l’aprendiment (che si lei ben, l’aprendiment, no l'insegnament, art. 4, come 2) des lenghis tuteladis, come il furlan.
In chest câs alore, e je di gnûf paradossâl une proteste che e acuse la regjon di imponi almancul 30 oris di presince de lenghe furlane intun an scolastic: pardabon no si capìs cemût che cun mancul di 30 oris ad an i fruts a podaressin imparâ un minim di furlan; e sarès invezit ogjet di proteste e di denunzie la mancjance di ubidience ae leç di dutis lis scuelis che in chescj agns a àn garantît al massim une presince limitade, sperimentâl e cence un vêr efiet sul aprendiment de bande dai fruts.
In struc, lis posizions che si viodin za di agns cuintri de lenghe furlane in gjenerâl, e in particolâr te scuele, a doprin in maniere demagogjiche i principis di libertât, democrazie, libare sielte, ma tal aplicâ chescj principis dome ae lenghe furlane e no ancje a chê taliane o a altris lenghis, a mostrin che ce che a vuelin al è il lôr tradiment: no pues jessi libertât, libare sielte e democrazie se no je une cundizion di paritât.
La sospension o la mancjance di regulis e di misuris a pro dal furlan e lassarès in vore (e in buine part e lasse in vore) lis dinamichis di sostituzion linguistiche e di conflit invisibil che a son cumò: si lassarès cence nissune norme la lenghe furlane, intune situazion reâl di regulis che a favorissin in maniere detaiade e capilâr la lenghe taliane e che a son stadis studiadis di pueste par fâ sparî chês altris lenghis de Italie.
Al sarès come pretindi di recuperâ un ambient naturâl, declarant une tutele teoriche dopo 150 agns che al vignive contaminât, cence definî però nissune limitazion al incuinament e nissune norme di protezion: e chest invocant la libertât de nature di ripiâsi bessole e la inoportunitât dal intervent uman, intant che dutis lis fuarcis che le àn menaçade fin in chel moment a son libaris di lâ indevant cu la lôr azion di distruzion e intant che i incuinants ingrumâts tai agns a son ancjemò daûr a intosseâ chel ambient.
---------------
Gjavât fûr dal BLOG
di Sandri Carrozzo


text:
domenica 15 settembre 2013
Gjornalism di rive jù
Jo no sai se cualchidun si è inacuart de direzion che al à cjapât il Messaggero Veneto di ca di un pôc.
Ir no podevi fâ di mancul di marcâ chescj doi cartei, un di front di chel altri, ancje par che, il titul pari pari lu vevi let sul Messaggero la matine, in prime pagjine, e mi veve dât fastidi.
O vevi sintût la gnove al TG regjonâl e disin che e je un cierte difarence jenfri la version di un feriment - e magari ancje grâf - e il tiarmin "dilaniato".
Ma lu sano il talian? mi soi domandât? O nus cjolino pal cûl.
Ancje par che, che il furlan no i plasi, al menzognero, lu ai capît di cuant che o ai tacât a fâ i cartelons pal stadi par in marilenghe, che mai une volte ju vedin pandûts, ma che al comenci a no jessi un bon amì nancje il talian... bon, disìn che la robe a scomence a dâmi fastidi.
Ancje parcè che al è za di cualchi timp, che a va indenant cheste ande.
Che altre setemane si cjacarave di un, par incident a vore, che lu àn fat finî in coma, plui di là che di ca, ma invezit nol jere par nie grâf in chê maniere, e i parincj, disin, no jerin masse contents..
e setemanis prime,
sedi pe frute che si è copade, sedi par un incident di machine mortâl, a àn rivât a tirâ fûr une "galleria fotografica" degne da lis miôr seradis di apericena estîfs... vêso presint, cu la inte che a condivît e si taghe sul muselibri. Eco, compagn. Une ventine di fotos de machine ribaltade tal fossâl e robis cussì!
Insome, jo no sai, lis robis a son dôs:
1) lu fasin in malefede. Titui sensazionalistichis e scorets, fats par tichignâ la morbositât de int, che a lei di un feriment, si interesse, a lei "dilaniato" e cor a viodi spietant i budiei che a vegni fûr de pagjine.
2) son ignorants. Tal sens che no cognossin ben la lenghe taliane, e no san ben il significât des peraulis. par chest cont, o varès di vê un vocabolari che mi vanze, tal scansel.
Bon.
Vonde cussì par vuê. Ma pensi propit che in curt, se al va indenant cussì, il Messaggero al varà un letôr di mancul, ancje par che di ogni gnove o varès di fâ la tare, e jo no ai timp di pierdi. :)
Scrit di gelo stellato a lis 10:18 Etichetis: Nus cjolino pal cûl?
Iscriviti a: Commenti sul post (Atom)


text:
Il Povolâr Ensemble al cjantave «O vin fat 30 e o fasarìn 31». Par Musiche Furlane Furlane (MFF), la etichete discografiche nassude tal 1999 de esperience di Radio Onde Furlane e dal Premi Friûl, si podarès mudâ chel ritornel in cheste maniere: «O vin fat 50 e ancje 51».
Cun di fat, doman ai 30 di Setembar, si fasarà la presentazion uficiâl dal disc numar 51 dal catalic di MFF, cuntun event che al somee une vore interessant.
Il cd, che il so titul al è Lis conseguenzis dal deliri, al è il secont album dai Rive No Tocje, la cubie formade dal ‘Citòs’ e dal ‘Polente’ – ven a dî: Fabrizio Citossi e Franco Polentarutti – che te Basse Furlane al è za di cualchi an che a metin adun ispirazion poetiche e rock blues fûr dai schemis.
Dopo di Svuaze, il prin disc autoprodusût, saltât fûr sù par jù doi agns indaûr, che al jere minimalist te confezion e scalembri tai contignûts, i Rive No Tocje a son tornâts in studi e cumò a dan fûr une altre racuelte che e conferme il lôr stîl no covenzionâl, cun sunôrs e visions là che si incrosin il delta dal Mississippi e i rapârs e lis bocjis dal Ausse-Cuar, de Ziline e dal Cormôr e cun peraulis sfolmenadis che a van daûr dal cd di esordi e de linie poetiche dai Trastolons, che passe cuindis agns indaûr a vevin salvoltât e tornât a inventâ la scriture furlane in sens babelic e caraibic.
In dut a son cutuardis tocs, cun divagazions psichelichis e sgrasais sonics e cun tescj che a son ironics, sureâi o ben atents viers di argoments di caratar storic o sociâl, cemût che a sclarissin titui tant che Polente against the machine, Manzin stomp, Vuere artesiane e Lis brigadis rosè.
Par meti dongje il disc, il ‘Citòs’ e il ‘Polente’ si son zovâts de colaborazion di une schirie di amîs musiciscj, che juste doman a sunaran dal vîf pe presentazion dal ‘prodot finâl’. L’apontament al è a tacâ di nûf di gnot alì de sede de associazion Rozaleo (Vie Rome 61), a Sant Zuan dal Nadison.
Cussì, te serade, inmaneade di Radio Onde Furlane, Rozaleo e Blues Club 356, i Rive No Tocje a vignaran compagnâts di Claudio Cojaniz, Fabian Riz, Jvan Moda, Mauro Raddi e di une rapresentance dai Trastolons.
Tra chei che a vevin lavorât tal disc dai Rive No Tocje al jere ancje Raff BB Lazzara, che nus à lassât cualchi mês indaûr. La fieste-conciert dai 30 di Setembar e sarò ancje un ricuart e un omaç ae sô memorie.


text:
Ai 27 di Fevrâr dal 1511 al sclopà a Udin e si slargjâ inte plui part de Patrie chel che al è il riviel popolâr plui impurtant di dute la storie dal Friûl e il prin de Europe dal Cinccent.
Al è un fat storic une vore impuartant, cemût che o vevin scrit l’an passât.
A tacâ dal 2004, stant che il riviel dal 1511 al jere stât fat cuintri de prepotence dai nobii e pe difese dai “dirits antîc” des comunitâts rurâls, lis associazions e chês altris entitâts des comunitâts furlane, slovene e todescje dal Friûl, che si dan dongje tal Comitât/Odbor/Komitaat/Comitato 482 ancjemò tal 2004 a à sielzude cheste date tant che Zornade Furlane dai Dirits.
Cun chest ategjament, che al cjale ae storie e soredut ae atualitât, ancje chest an la ricorence e ven memoreade di Radio Onde Furlane cuntune programazion speciâl che e larà indenant par dute la zornade.
Tra i apontaments principâi, doi aprofondiments di atualitât: un su lis prospetivis pal lavôr e pe economie dal Friûl, a tacâ di 9 e mieze di buinore, e un sul avignî dal Friûl inte suaze des riformis istituzionâls inviadis in regjon, a partî di 4 e mieze tal dopodimisdì.
Tra 11 e misdì e mieç, invezit, si fasarà il pont su la situazion dai dirits linguistics des comunitâts dal Friûl cul presidente de Agjenzie Regjonâl pe Lenghe Furlane, Lorenzo Fabbro, cul president dea Kanaltaler Kulturverein Alfredo Sandrini, e cul redatôr dal Novi Matajur Antonio Banchig.
Cun di plui a son previodûts ancje speciâi musicâi dedicâts ai dirits e aes nazionalitâts minorizadis de Europe.
Dutis lis informazions in cont de programazion de Zornade Furlane dai Dirits si cjatin ae direzion www.ondefurlane.eu, là che al è ancje pussibil scoltâ la radio in streaming.
Par cui che al vîf in Friûl al è ancje un altri apontament pal inovâl de Joibe Grasse dal 1511 e pe Zornade Furlane dai Dirits. Lu inmanee la clape di culture La Patrie dal Friûl, editore dal mensîl omonim in lenghe furlane, cu la presentazion publiche dal prin numar dal 2014 de riviste, ai 27 di Fevrâr, a 6 sot sere a Osôf, li de Tratorie di Min. Ducj i detais si cjatin achì.